Ftehim dwar it-trasport bl-ajru - - Deklarācijas - Protokols



Official Journal L 134 , 25/05/2007 P. 0004 - 0041



Ftehim dwar it-trasport bl-ajru L-ISTATI UNITI TA' L-AMERIKA (minn hawn 'il quddiem l-"Istati Uniti"), minn naħa waħda; u IR-REPUBBLIKA TA' L-AWSTRIJA, IR-RENJU TAL-BELĠJU, IR-REPUBBLIKA TAL-BULGARIJA, IR-REPUBBLIKA TA' ĊIPRU, IR-REPUBBLIKA ĊEKA, IR-RENJU TAD-DANIMARKA, IR-REPUBBLIKA TA' L-ESTONJA, IR-REPUBBLIKA TAL-FINLANDJA, IR-REPUBBLIKA FRANĊIŻA, IR-REPUBBLIKA FEDERALI TAL-ĠERMANJA, IR-REPUBBLIKA ELLENIKA, IR-REPUBBLIKA TA' L-UNGERIJA, L-IRLANDA, IR-REPUBBLIKA TALJANA, IR-REPUBBLIKA TAL-LATVJA, IR-REPUBBLIKA TAL-LITWANJA, IL-GRAN DUKAT TAL-LUSSEMBURGU, MALTA, IR-RENJU TA' L-OLANDA, IR-REPUBBLIKA TAL-POLONJA, IR-REPUBBLIKA TAL-PORTUGALL, IR-RUMANIJA, IR-REPUBBLIKA TAS-SLOVAKKJA, IR-REPUBBLIKA TAS-SLOVENJA, IR-RENJU TA' SPANJA, IR-RENJU TA' L-IŻVEZJA, IR-RENJU UNIT TAL-GRAN BRITTANJA U L-IRLANDA TA' FUQ, bħala Partijiet għat-Trattat li jistabbilixxi l-Komunità Ewopea u bħala Stati Membri ta' l-Unjoni Ewropea (minn hawn 'il quddiem l-"Istati Membri"), u l-KOMUNITÀ EWROPEA, min-naħa l-oħra; BILLI JIXTIEQU jippromwovu sistema ta' avjazzjoni internazzjonali bbażata fuq il-kompetizzjoni bejn linji ta' l-ajru fis-suq bl-inqas indħil u regolamentazzjoni governattivi; BILLI JIXTIEQU jiffaċilitaw l-espansjoni ta' l-opportunitajiet tat-trasport internazzjonali bl-ajru, anke permezz ta' l-iżvilupp ta' netwerks tat-trasport bl-ajru sabiex jissodisfaw il-ħtiġijiet ta' passiġġieri u trasportaturi tal-merkanzija għal servizzi konvenjenti tat-trasport bl-ajru; BILLI JIXTIEQU joħolqu l-possibbiltà għal-linji ta' l-ajru li joffru prezzijiet u servizzi kompetittivi fi swieq miftuħa lill-pubbliku li jivvjaġġa u jittrasporta l-merkanzija; BILLI JIXTIEQU li s-setturi kollha ta' l-industrija tat-trasport bl-ajru, inklużi l-ħaddiema tal-linji ta' l-ajru, jibbenefikaw minn ftehim liberalizzat; BILLI JIXTIEQU jiżguraw l-ogħla livell ta' sikurezza u sigurtà fit-trasport internazzjonali bl-ajru u waqt li jaffermaw mill-ġdid it-tħassib serju tagħhom dwar atti jew theddid kontra s-sigurtà ta' l-inġenji ta' l-ajru, li jipperikolaw is-sikurezza ta' persuni jew proprjetà, jolqtu ħażin l-operat tat-trasport bl-ajru, u jimminaw il-fiduċja tal-pubbliku fis-sikurezza ta' l-avjazzjoni ċivili; FILWAQT LI JINNOTAW il-Konvenzjoni dwar l-Avjazzjoni Ċivili Internazzjonali, miftuħa għall-iffirmar f'Chicago fis- 7 ta' Diċembru, 1944; FILWAQT LI JAGĦRFU li sussidji governattivi jistgħu jolqtu ħażin il-kompetizzjoni bejn il-linji ta' l-ajru u jistgħu jipperikolaw l-objettivi bażiċi ta' dan il-Ftehim; FILWAQT LI JAFFERMAW l-importanza tal-protezzjoni ta' l-ambjent fl-iżvilupp u l-implimentazzjoni tal-politika ta' l-avjazzjoni internazzjonali; FILWAQT LI JINNOTAW l-importanza li l-konsumaturi jiġu protetti, inklużi l-protezzjonijiet mogħtija permezz tal-Konvenzjoni għall-Unifikazzjoni ta' Ċerti Regoli tat-Trasport Internazzjonali bl-Ajru, magħmula f'Montreal fit- 28 ta' Mejju, 1999; BIL-ĦSIEB LI JIBNU fuq il-qafas ta' ftehim eżistenti bl-għan li jiftħu l-aċċess għas-swieq u jimmassimizzaw il-benefiċċji għall-konsumaturi, il-linji ta' l-ajru, ix-xogħol, u l-komunitajiet fuq iż-żewġ naħat ta' l-Atlantiku; FILWAQT LI JAGĦRFU l-importanza li jtejbu l-aċċess tal-linji ta' l-ajru tagħhom għal swieq globali kapitali sabiex tissaħħaħ il-kompetizzjoni u jiġu promossi l-objettivi ta' dan il-Ftehim; BIL-ĦSIEB LI JISTABBILIXXU preċedent ta' sinifikat globali sabiex jippromwovu l-benefiċċji tal-liberalizzazzjoni f'dan is-settur ekonomiku kruċjali; FTIEHMU KIF ĠEJ: Artikolu 1 Definizzjonijiet Għall-finijiet ta' dan il-Ftehim, sakemm ma jingħadx diversament, it-terminu: 1. "Ftehim" tfisser dan il-Ftehim, l-Annessi u l-Appendiċi tiegħu, u kwalunkwe emenda magħmula lilhom; 2. "Trasport bl-ajru" tfisser it-trasport b'inġenji ta' l-ajru ta' passiġġieri, bagalji, merkanzija, u posta, separatament jew flimkien, offrut lill-pubbliku bi ħlas jew kiri; 3. "Konvenzjoni" tfisser il-Konvenzjoni dwar l-Avjazzjoni Ċivili Internazzjonali, miftuħa għall-iffirmar f'Chicago fis- 7 ta' Diċembru 1944, u tinkludi: (a) kwalunkwe emenda li daħlet fis-seħħ taħt l-Artikolu 94(a) tal-Konvenzjoni u li ġiet ratifikata kemm mill-Istati Uniti kif ukoll mill-Istat Membru jew l-Istati Membri kif ikun rilevanti għas-suġġett in kwistjoni, u (b) kwalunkwe Anness jew kwalunkwe emenda magħmula lilu adottata taħt l-Artikolu 90 tal-Konvenzjoni, safejn tali Anness jew emenda hija effettiva fi kwalunkwe waqt partikolari kemm fl-Istati Uniti kif ukoll fl-Istat Membru jew Stati Membri kif ikun rilevanti għas-suġġett in kwistjoni; 4. "spiża sħiħa" tfisser l-ispiża għall-forniment ta' servizz flimkien ma' ħlas raġonevoli għall-ispejjeż amministrattivi; 5. "Trasport internazzjonali bl-ajru" tfisser trasport bl-ajru li jgħaddi mill-ispazju ta' l-ajru fuq it-territorju ta' aktar minn Stat wieħed; 6. "Parti" tfisser jew l-Istati Uniti jew il-Komunità Ewropea u l-Istati Membri tagħha; 7. "Prezz" tfisser kull noll, rata jew ħlas għat-trasport bl-ajru ta' passiġġieri, bagalji u/jew merkanzija (eskluża l-posta), inkluż it-trasport bl-art jew bil-baħar b'konnessjoni ma' trasport internazzjonali bl-ajru, jekk japplika, mitluba mill-linji ta' l-ajru, inklużi l-aġenti tagħhom, u l-kondizzjonijiet li jirregolaw id-disponibbiltà ta' tali noll, rata jew ħlas; 8. "Waqfa għal finijiet mhux ta' traffiku" tfisser inżul għal kwalunkwe skop minbarra dak ta' imbark jew sbark ta' passiġġieri, tagħbija jew ħatt ta' bagalji, merkanzija u/jew posta fi trasport bl-ajru; 9. "Territorju" tfisser, għall-Istati Uniti, l-artijiet (it-territorju ewlieni u l-gżejjer), l-ilmijiet interni u l-baħar territorjali taħt is-sovranità jew ġurisdizzjoni tagħhom, u, għall-Komunità Ewropea u l-Istati Membri tagħha, l-artijiet (it-territorju ewlieni u l-gżejjer), l-ilmijiet interni u l-baħar territorjali li fihom jiġi applikat it-Trattat li jistabbilixxi l-Komunità Ewropea u taħt il-kondizzjonijiet stabbiliti f'dak it-Trattat u kwalunkwe strument suċċessur; l-applikazzjoni ta' dan il-Ftehim għall-ajruport ta' Ġibiltà hija mifhuma li hi mingħajr preġudizzju għall-pożizzjonijet legali rispettivi tar-Renju ta' Spanja u tar-Renju Unit fir-rigward tad-disputa dwar is-sovranità dwar it-territorju fejn jinstab l-ajruport, u għas-sospensjoni li għadha fis-seħħ ta' l-Ajruport ta' Ġibiltà minn miżuri ta' avjazzjoni tal-Komunità Ewropea eżistenti fit- 18 ta' Settembru 2006 bejn l-Istati Membri, skond id-dikjarazzjoni Ministerjali dwar l-Ajruport ta' Ġibiltà miftiehma f'Kordoba fit- 18 ta' Settembru 2006; u 10. "Ħlas mill-utent" tfisser ħlas impost fuq il-linji ta' l-ajru għall-provvista ta' faċilitajiet jew servizzi ta' l-ajruport, ta' l-ambjent ta' l-ajruport, ta' navigazzjoni fl-ajru, jew ta' sigurtà ta' l-avjazzjoni inklużi servizzi u faċilitajiet relatati. Artikolu 2 Opportunità Ġusta u Ugwali Kull Parti għandha tagħti opportunità ġusta u ugwali lil-linji ta' l-ajru taż-żewġ Partijiet sabiex jikkompetu fil-provvista tat-trasport internazzjonali bl-ajru regolat b'dan il-Ftehim. Artikolu 3 Għoti ta' Drittijiet 1. Kull Parti tagħti lill-Parti l-oħra d-drittijiet li ġejjin għat-twettiq ta' trasport internazzjonali bl-ajru mil-linji ta' l-ajru tal-Parti l-oħra: (a) id-dritt li jtiru tul it-territorju tagħha mingħajr inżul; (b) id-dritt li jagħmlu waqfiet fit-territorju tagħha għal finijiet mhux ta' traffiku; (ċ) id-dritt li jwettqu trasport internazzjonali bl-ajru bejn punti fuq ir-rotot li ġejjin: (i) għal-linji ta' l-ajru ta' l-Istati Uniti (minn hawn 'il quddiem "linji ta' l-ajru ta' l-Istati Uniti"), minn punti wara l-Istati Uniti li jgħaddu mill-Istati Uniti u punti intermedji lejn kwalunkwe punt jew punti fi kwalunkwe Stat jew Stati Membri u lil hinn; u għas-servizzi li jġorru biss merkanzija, bejn kwalunkwe Stat Membru u kwalunkwe punt jew punti (inklużi fi kwalunkwe Stat Membru ieħor); (ii) għal-linji ta' l-ajru Komunitarji Ewropea u l-Istati Membri tagħha (minn hawn 'il quddiem "linji ta' l-ajru Komunitarji"), minn punti wara l-Istati Membri li jgħaddu mill-Istati Membri u punti intermedji lejn kwalunkwe punt jew punti fl-Istati Uniti u lil hinn; għas-servizzi li jġorru biss merkanzija, bejn l-Istati Uniti u kwalunkwe punt jew punti; u, għal servizzi kombinati bejn kwalunkwe punt jew punti fl-Istati Uniti u kwalunkwe punt jew punti fi kwalunkwe membru ta' l-Ispazju Komuni Ewropew għall-Avjazzjoni (minn hawn 'il quddiem "ECAA") mid-data tal-firma ta' dan il-Ftehim; u (d) id-drittijiet li huma speċifikati diversament f'dan il-Ftehim. 2. Kull linja ta' l-ajru tista', fir-rigward ta' xi titjira jew tat-titjiriet kollha, u fuq għażla tagħha: (a) tħaddem titjiriet f'xi waħda jew fiż-żewġ direzzjonijiet; (b) tabbina flimkien numri ta' titjiriet differenti f'operazzjoni waħda ta' inġenju ta' l-ajru; (ċ) tħaddem servizz wara, bejn, u lil hinn minn punti u punti fit-territorji tal-Partijiet fi kwalunkwe kombinazzjoni u fi kwalunkwe ordni; (d) ma tagħmilx waqfiet fi kwalunkwe punt jew punti; (e) tittrasferixxi traffiku minn kwalunkwe inġenju ta' l-ajru tagħha għal kwalunkwe inġenju ta' l-ajru ieħor tagħha fi kwalunkwe punt; (f) taqdi punti wara kwalunkwe punt fit-territorju tagħha bi jew mingħajr bidla ta' l-inġenji ta' l-ajru jew in-numru tat-titjira u toffri u tirreklama tali servizzi lill-pubbliku bħala servizzi diretti (through services); (g) tagħmel waqfiet skedati fi kwalunkwe punt kemm fit-territorju kif ukoll barra minnu ta' xi waħda mill-Partijiet; (h) iġġorr traffiku fi tranżitu mit-territorju tal-Parti l-oħra; u (i) tabbina flimkien traffiku fuq l-istess inġenji ta' l-ajru irrispettivament minn fejn joriġina tali traffiku; mingħajr limitazzjoni direzzjonali jew ġeografika u mingħajr telf ta' l-ebda dritt li ġġorr traffiku b'mod ieħor permissibbli taħt dan il-Ftehim. 3. Id-dispożizzjonijiet tal-paragrafu 1 ta' dan l-Artikolu għandhom japplikaw suġġetti għar- r-rekwiżiti li: (a) għal-linji ta' l-ajru ta' l-Istati Uniti, bl-eċċezzjoni tas-servizzi li jġorru biss merkanzija, it-trasport ikun parti minn servizz li jaqdi lill-Istati Uniti, u (b) għal-linji ta' l-ajru Komunitarji, bl-eċċezzjoni ta' (i) servizzi li jġorru biss merkanzija u (ii) servizzi kombinati bejn l-Istati Uniti u kwalunkwe membru ta' l-ECAA mid-data ta' ffirmar ta' dan il-Ftehim, it-trasport ikun parti minn servizz li jaqdi Stat Membru. 4. Kull Parti għandha tippermetti lil kull linja ta' l-ajru sabiex tiddetermina l-frekwenza u l-kapaċità tat-trasport internazzjonali bl-ajru li toffri abbażi ta' konsiderazzjonijiet kummerċjali tas-suq. B'mod konsistenti ma' dan id-dritt, l-ebda Parti ma għandha tillimita b'mod unilaterali l-volum ta' traffiku, il-frekwenza jew ir-regolarità tas-servizz, jew it-tip jew tipi ta' inġenji ta' l-ajru operati mil-linji ta' l-ajru tal-Parti l-oħra, lanqas ma għandha teħtieġ il-preżentazzjoni ta' skedi, programmi għal titjiriet charter, jew pjani operattivi minn linji ta' l-ajru tal-Parti l-oħra, ħlief kif jista' jkun meħtieġ għal raġunijiet doganali, tekniċi, operattivi jew ambjentali (konsistenti ma' l-Artikolu 15) taħt kondizzjonijiet uniformi konsistenti ma' l-Artikolu 15 tal-Konvenzjoni. 5. Kull linja ta' l-ajru tista' twettaq trasport internazzjonali bl-ajru mingħajr ebda limitazzjoni ta' bidla f'xi punt, fit-tip jew fl-għadd ta' inġenji ta' l-ajru operati; sakemm, (a) għal-linji ta' l-ajru ta' l-Istati Uniti, bl-eċċezzjoni ta' servizzi li jġorru biss merkanzija, it-trasport ikun parti minn servizz li jaqdi lill-Istati Uniti, u (b) għal-linji ta' l-ajru Komunitarji, bl-eċċezzjoni ta' (i) servizzi li jġorru biss merkanzija u (ii) servizzi kombinati bejn l-Istati Uniti u membru ta' l-ECAA mid-data ta' l-iffirmar ta' dan il-Ftehim, it-trasport ikun parti minn servizz li jaqdi Stat Membru. 6. Xejn f'dan il-Ftehim ma għandu jitqies li jagħti: (a) id-dritt lil-linji ta' l-ajru ta' l-Istati Uniti li jimbarkaw, fit-territorju ta' xi Stat Membru, passiġġieri, bagalji, merkanzija jew posta għall-ġarr b'kumpens u destinati għal punt ieħor fit-territorju ta' dak l-Istat Membru; (b) id-dritt lil-linji ta' l-ajru Komunitarji li jimbarkaw, fit-territorju ta' l-Istati Uniti, passiġġieri, bagalji, merkanzija, jew posta għall-ġarr b'kumpens u destinati għal punt ieħor fit-territorju ta' l-Istati Uniti. 7. L-aċċess tal-linji ta' l-ajru Komunitarji għal trasport miksub mill-Gvern ta' l-Istati Uniti għandu jkun regolat mill-Anness 3. Artikolu 4 Awtorizzazzjoni Mal-wasla ta' l-applikazzjonijiet minn linja ta' l-ajru ta' Parti waħda, fil-forma u mod preskritti għall-awtorizzazzjoni operattiva u l-permessi tekniċi, il-Parti l-oħra għandha tagħti l-awtorizzazzjonijiet u l-permessi xierqa bl-inqas dewmien proċedurali, sakemm: (a) għal linja ta' l-ajru ta' l-Istati Uniti, id-dritt sostantiv ta' proprjetà u l-kontroll effettiv fir-rigward ta' dik il-linja ta' l-ajru jkunu ta' l-Istati Uniti, ta' ċittadini ta' l-Istati Uniti, jew tat-tnejn li huma, u l-linja ta' l-ajru tkun liċenzjata bħala linja ta' l-ajru ta' l-Istati Uniti u jkollha l-post prinċipali tan-negozju tagħha f'territorju ta' l-Istati Uniti; (b) għal linja ta' l-ajru Komunitarja, id-dritt sostantiv ta' proprjetà u l-kontroll effettiv fir-rigward ta' dik il-linja ta' l-ajru jkunu ta' Stat Membru jew ta' Stati Membri, ta' ċittadini ta' tali Stat jew Stati, jew tat-tnejn li huma, u l-linja ta' l-ajru tkun liċenzjata bħala linja ta' l-ajru Komunitarja u jkollha l-post prinċipali tan-negozju tagħha fit-territorju tal-Komunità Ewropea; (ċ) il-linja ta' l-ajru hija kkwalifikata sabiex tissodisfa l-kondizzjonijiet preskritti taħt il-liġijiet u r-regolamenti li normalment japplikaw għall-operat ta' trasport internazzjonali bl-ajru mill-Parti li tikkunsidra l-applikazzjoni jew l-applikazzjonijiet; u (d) id-dispożizzjonijiet li jinsabu fl-Artikolu 8 (Sikurezza) u l-Artikolu 9 (Sigurtà) ikunu osservati u amministrati. Artikolu 5 Revoka ta' l-Awtorizzazzjoni 1. Kull Parti tista' tirrevoka, tissospendi jew tillimita l-awtorizzazzjonijiet operattivi jew il-permessi tekniċi jew b'mod ieħor tissospendi jew tillimita l-operat ta' linja ta' l-ajru tal-Parti l-oħra fejn: (a) għal linja ta' l-ajru ta' l-Istati Uniti, id-dritt sostantiv ta' proprjetà u l-kontroll effettiv fir-rigward ta' dik il-linja ta' l-ajru ma jkunux ta' l-Istati Uniti, ta' ċittadini ta' l-Istati Uniti, jew it-tnejn li huma, u l-linja ta' l-ajru ma tkunx liċenzjata bħala linja ta' l-ajru ta' l-Istati Uniti jew ma jkollhiex il-post prinċipali tan-negozju tagħha f'territorju ta' l-Istati Uniti; (b) għal linja ta' l-ajru Komunitarja, id-dritt sostantiv ta' proprjetà u l-kontroll effettiv fir-rigward ta' dik il-linja ta' l-ajru ma jkunux ta' Stat Membru jew Membri, ta' ċittadini ta' tali stat jew stati, jew it-tnejn li huma, u l-linja ta' l-ajru ma tkunx liċenzjata bħala linja ta' l-ajru Komunitarja jew ma jkollhiex il-post prinċipali tan-negozju tagħha fit-territorju tal-Komunità Ewropea; jew (ċ) dik il-linja ta' l-ajru tkun naqset milli tikkonforma mal-liġijiet u r-regolamenti msemmija fl-Artikolu 7 (Applikazzjoni tal-Liġijiet) ta' dan il-Ftehim. 2. Sakemm ma tkunx meħtieġa azzjoni immedjata sabiex jiġi evitat aktar nuqqas ta' konformità mas-subparagrafu 1(ċ) ta' dan l-Artikolu, id-drittijiet stabbiliti b'dan l-Artikolu għandhom jiġu eżerċitati biss wara konsultazzjoni mal-Parti l-oħra. 3. Dan l-Artikolu ma jillimitax id-drittijiet ta' xi waħda mill-Partijiet li żżomm, tirrevoka, tillimita jew timponi kondizzjonijiet fuq l-awtorizzazzjoni operattiva jew il-permess tekniku ta' linja jew linji ta' l-ajru tal-Parti l-oħra skond id-dispożizzjonijiet ta' l-Artikolu 8 (Sikurezza) jew l-Artikolu 9 (Sigurtà). Artikolu 6 Kwistjonijiet Addizzjonali relatati mad-Dritt ta' Proprjetà, ma' l-Investiment u mal-Kontroll Minkejja kull dispożizzjoni oħra f'dan il-Ftehim, il-Partijiet għandhom jimplimentaw id-dispożizzjonijiet ta' l-Anness 4 fid-deċiżjonijiet tagħhom taħt il-liġijiet u r-regolamenti rispettivi tagħhom dwar id-dritt ta' proprjetà, l-investiment u l-kontroll. Artikolu 7 Applikazzjoni tal-Liġijiet 1. Il-liġijiet u r-regolamenti ta' Parti relatati mad-dħul fi jew mat-tluq mit-territorju tagħha ta' inġenji ta' l-ajru involuti fin-navigazzjoni internazzjonali bl-ajru, jew ma' l-operat jew in-navigazzjoni ta' tali inġenji ta' l-ajru waqt li jkunu fit-territorju tagħha, għandhom jiġu applikati għall-inġenji ta' l-ajru użati mill-linji ta' l-ajru tal-Parti l-oħra, u tali inġenji ta' l-ajru għandhom jikkonformaw magħhom mad-dħul jew mat-tluq minn jew waqt li jkunu fit-territorju ta' l-ewwel Parti. 2. Waqt id-dħul fit-territorju ta' waħda mill-Partijiet, jew it-tluq minnu, il-liġijiet u r-regolamenti applikabbli f'dak it-territorju relatati mad-dħul fi jew it-tluq mit-territorju tagħha ta' passiġġieri, ekwipaġġ jew merkanzija fuq l-inġenji ta' l-ajru (inklużi regolamenti relatati ma' dħul, rilaxx, immigrazzjoni, passaporti, dwana u kwarantina jew, fil-każ ta' posta, ma' regolamenti postali) għandhom jiġu osservati minn, jew f'isem, tali passiġġieri, ekwipaġġ jew merkanzija tal-linji ta' l-ajru tal-Parti l-oħra. Artikolu 8 Sikurezza 1. L-awtoritajiet responsabbli tal-Partijiet għandhom jirrikonoxxu bħala validi, għall-finijiet ta' l-operat tat-trasport bl-ajru previst f'dan il-Ftehim, ċertifikati ta' adegwatezza għat-titjir, ċertifikati ta' kompetenza, u liċenzji maħruġa jew validati minn xulxin u li jkunu għadhom fis-seħħ, sakemm ir-rekwiżiti għal dawn iċ-ċertifikati jew liċenzji jkunu mill-inqas daqs l-istandards minimi li jistgħu jiġu stabbiliti skond il-Konvenzjoni. L-awtoritajiet responsabbli jistgħu, madankollu, jirrifjutaw li jagħrfu bħala validi għall-finijiet ta' titjir fuq it-territorju tagħhom stess, ċertifikati ta' kompetenza u liċenzji mogħtija lil jew validati fir-rigward taċ-ċittadini tagħhom stess minn tali awtoritajiet oħra. 2. L-awtoritajiet responsabbli ta' Parti jistgħu jitolbu konsultazzjonijiet ma' awtoritajiet oħra responsabbli rigward l-istandards ta' sikurezza miżmuma minn dawk l-awtoritajiet dwar faċilitajiet aeronawtiċi, ekwipaġġi ta' l-ajru, inġenji ta' l-ajru, u l-operat tal-linji ta' l-ajru sorveljati minn dawk l-awtoritajiet. Tali konsultazzjonijiet għandhom isiru fi żmien 45 jum mit-talba sakemm ma jkunx miftiehem diversament. Jekk wara dawn il-konsultazzjonijiet, l-awtoritajiet responsabbli li jagħmlu t-talba jsibu li dawk l-awtoritajiet ma jżommux u ma jamministrawx standards u rekwiżiti ta' sikurezza b'mod effettiv f'dawn l-oqsma li jkunu għall-inqas daqs l-istandards minimi li jistgħu jiġu stabbiliti skond il-Konvenzjoni, l-awtoritajiet responsabbli li jagħmlu t-talba għandhom jinnotifikaw lil dawk l-awtoritajiet b'tali sejbiet u l-passi meqjusa meħtieġa għall-konformità ma' dawn l-istandards minimi, u dawk l-awtoritajiet għandhom jieħdu l-azzjoni korrettiva xierqa. L-awtoritajiet responsabbli li jagħmlu t-talba jibqgħu bid-dritt li jżommu, jirrevokaw jew jillimitaw l-awtorizzazzjoni operattiva jew il-permessi tekniċi ta' linja jew linji ta' l-ajru li fuqhom dawk l-awtoritajiet jagħmlu s-sorveljanza tas-sikurezza fil-każ li dawk l-awtoritajiet ma jeħdux tali azzjoni korrettiva xierqa fi żmien raġonevoli, u li jieħdu azzjoni immedjata jekk din tkun meħtieġa għall-prevenzjoni ta' xi nuqqas ulterjuri ta' konformità mad-dmir li jinżammu u jiġu amministrati l-istandards u r-rekwiżiti msemmija qabel li jirriżulta f'theddida immedjata għas-sikurezza tat-titjir. 3. Il-Kummissjoni Ewropea għandha simultanjament tirċievi t-talbiet u n-notifiki kollha taħt dan l-Artikolu. 4. Xejn f'dan l-Artikolu ma għandu jimpedixxi lill-awtoritajiet responsabbli tal-Partijiet milli jagħmlu diskussjonijiet dwar is-sikurezza, inklużi dawk relatati mar-rutina ta' l-applikazzjoni ta' standards u rekwiżiti ta' sikurezza jew ma' sitwazzjonijiet ta' emerġenza li jistgħu jinqalgħu minn żmien għal żmien. Artikolu 9 Sigurtà 1. Skond id-drittijiet u l-obbligi tagħhom taħt il-liġi internazzjonali, il-Partijiet jaffermaw mill-ġdid li l-obbligu tagħhom lejn xulxin sabiex jipproteġu s-sigurtà ta' l-avjazzjoni ċivili kontra atti ta' ndħil illegali jifforma parti integrali minn dan il-Ftehim. Mingħajr ma jillimitaw il-ġeneralità tad-drittijiet u l-obbligi tagħhom taħt il-liġi internazzjonali, il-Partijiet għandhom b'mod partikolari jaġixxu f'konformità mal-ftehim li ġejjin: il-Konvenzjoni dwar ir-Reati u Ċerti Atti Oħra Kommessi Abbord Inġenji ta' l-Ajru, magħmula f'Tokyo fl- 14 ta' Settembru, 1963, il-Konvenzjoni għat-Trażżin ta' Ħtif Illegali ta' Inġenji ta' l-Ajru, magħmula fl-Aja fis- 16 ta' Diċembru, 1970, il-Konvenzjoni għat-Trażżin ta' Atti Illegali kontra s-Sikurezza ta' l-Avjazzjoni Ċivili, magħmula f'Montreal fit- 23 ta' Settembru, 1971, u l-Protokoll għat-Trażżin ta' Atti Illegali ta' Vjolenza f'Ajruporti li Jservu l-Avjazzjoni Ċivili Internazzjonali, magħmula f'Montreal fl- 24 ta' Frar, 1988. 2. Il-Partijiet għandhom jipprovdu, fuq talba, kull għajnuna meħtieġa lil xulxin sabiex tiġi indirizzata kull theddida għas-sigurtà ta' l-avjazzjoni ċivili, inkluża l-prevenzjoni ta' atti ta' ħtif illegali ta' inġenji ta' l-ajru ċivili u atti oħra illegali kontra s-sikurezza ta' tali inġenji ta' l-ajru, tal-passiġġieri u l-ekwipaġġi tagħhom, u ta' ajruporti u faċilitajiet tan-navigazzjoni ta' l-ajru. 3. Fir-relazzjonijiet reċiproċi tagħhom, il-Partijiet għandhom jaġixxu b'konformità ma' l-istandards tas-sikurezza ta' l-avjazzjoni u mal-prattika xierqa rrakkomandata stabbilita mill-Organizzazzjoni Internazzjonali ta' l-Avjazzjoni Ċivili u indikati bħala Annessi għall-Konvenzjoni; dawn għandhom jesiġu li l-operaturi ta' l-inġenji ta' l-ajru tar-reġistru tagħhom, li l-operaturi li jkollhom il-post prinċipali tan-negozju tagħhom jew ir-residenza permanenti fit-territorju tagħhom, u li l-operaturi ta' l-ajruporti fit-territorju tagħhom jaġixxu f'konformità ma' dawn id-dispożizzjonijiet ta' sigurtà ta' l-avjazzjoni. 4. Kull Parti għandha tiżgura li jittieħdu miżuri effettivi fit-territorju tagħha għall-protezzjoni ta' l-inġenji ta' l-ajru u għall-ispezzjoni tal-passiġġieri, l-ekwipaġġi u l-bagalji tagħhom u oġġetti li jġorru magħhom, kif ukoll tal-merkanzija u l-provvisti ta' fuq l-inġenji ta' l-ajru, qabel u waqt l-imbark jew it-tagħbija; u li dawk il-miżuri jiġu aġġustati sabiex jilqgħu għat-theddid li żdied għas-sigurtà ta' l-avjazzjoni ċivili. Kull Parti taqbel li d-dispożizzjonijiet tas-sigurtà meħtieġa mill-Parti l-oħra għal tluq mit-territorju ta' dik il-Parti l-oħra u waqt il-preżenza fih għandhom jiġu osservati. Kull Parti għandha tagħti konsiderazzjoni pożittiva għal kwalunkwe talba mill-Parti l-oħra għal miżuri ta' sigurtà speċjali sabiex jilqgħu għal xi theddida partikolari. 5. B'konsiderazzjoni sħiħa u rispett reċiproku għas-sovranità ta' xulxin, Parti tista' tadotta miżuri ta' sigurtà għad-dħul fit-territorju tagħha. Fejn ikun possibbli, dik il-Parti għandha tieħu kont tal-miżuri ta' sigurtà diġà applikati mill-Parti l-oħra u kull fehma li l-Parti l-oħra tista' toffri. Kull Parti tagħraf, madankollu, li xejn f'dan l-Artikolu ma jillimita l-kapaċità ta' Parti li tirrifjuta d-dħul fit-territorju tagħha ta' xi titjira jew titjiriet li hija tqis bħala theddida għas-sigurtà tagħha. 6. Parti tista' tieħu miżuri ta' emerġenza inklużi emendi sabiex tilqa' għal xi theddida speċifika għas-sigurtà. Tali miżuri għandhom jiġu notifikati minnufih lill-awtoritajiet responsabbli tal-Parti l-oħra. 7. Il-Partijiet jenfasizzaw l-importanza li jaħdmu lejn prattika u standards kompatibbli bħala mezz ta' titjib fis-sigurtà tat-trasport bl-ajru u lejn il-minimizzazzjoni ta' diverġenza regolatorja. Għal dan il-għan il-Partijiet għandhom jużaw u jiżviluppaw b'mod sħiħ il-mezzi eżistenti għad-diskussjoni tal-miżuri ta' sigurtà attwali u proposti. Il-Partijiet jistennew li d-diskussjonijiet jindirizzaw, fost kwistjonijiet oħra, miżuri ta' sigurtà ġodda proposti jew f'konsiderazzjoni mill-Parti l-oħra, inkluża r-reviżjoni ta' miżuri ta' sigurtà meħtieġa minn bidla fiċ-ċirkostanzi; miżuri proposti minn xi Parti sabiex tilqa' għar-rekwiżiti tas-sigurtà tal-Parti l-oħra; possibbiltajiet għall-aġġustament aktar rapidu ta' standards fir-rigward ta' miżuri ta' sigurtà fl-avjazzjoni; u l-kompatibbiltà tar-rekwiżiti ta' Parti ma' l-obbligi leġislattivi tal-Parti l-oħra. Tali diskussjonijiet għandhom iservu sabiex tiġi mħeġġa prattika ta' notifika bikrija u ta' diskussjoni minn qabel ta' inizjattivi u rekwiżiti ġodda tas-sigurtà. 8. Mingħajr preġudizzju għall-ħtieġa li tittieħed azzjoni immedjata sabiex tiġi protetta s-sigurtà fit-trasport, il-Partijiet jaffermaw li fil-konsiderazzjoni tal-miżuri tas-sigurtà, Parti għandha tevalwa l-effetti avversi fuq it-trasport internazzjonali bl-ajru u, sakemm ma tkunx kostretta bil-liġi, għandha tieħu kont ta' tali fatturi meta tiddetermina l-miżuri li jkunu meħtieġa u adegwati sabiex jiġu indirizzati dawk il-problemi ta' sigurtà. 9. Meta jkun hemm inċident jew theddida ta' inċident ta' ħtif illegali ta' inġenji ta' l-ajru jew atti oħra illegali kontra s-sikurezza tal-passiġġieri, l-ekwipaġġi, l-inġenji ta' l-ajru, l-ajruporti jew il-faċilitajiet tan-navigazzjoni fl-ajru, il-Partijiet għandhom jassistu lil xulxin billi jiffaċilitaw il-komunikazzjonijiet u l-miżuri l-oħra xierqa maħsuba sabiex itemmu b'ħeffa u sikurezza tali inċident jew theddida. 10. Meta Parti jkollha raġunijiet raġonevoli sabiex temmen li l-Parti l-oħra tbiegħdet mid-dispożizzjonijiet tas-sigurtà fl-avjazzjoni ta' dan l-Artikolu, l-awtoritajiet responsabbli ta' dik il-Parti jistgħu jitolbu konsultazzjonijiet immedjati ma' l-awtoritajiet responsabbli tal-Parti l-oħra. Nuqqas ta' qbil sodisfaċenti fi żmien 15-il jum mid-data ta' tali talba jkun jikkostitwixxi raġunijiet għaż-żamma, revoka, limitazzjoni jew impożizzjoni ta' kondizzjonijiet fir-rigward ta' l-awtorizzazzjoni operattiva u tal-permessi tekniċi ta' linja jew linji ta' l-ajru ta' dik il-Parti. Meta dan ikun meħtieġ f'emerġenza, Parti tista' tieħu azzjoni ad interim qabel ma jiskadu 15-il jum. 11. B'mod separat mill-valutazzjonijiet ta' l-ajruporti magħmula sabiex tiġi ddeterminata l-konformità ma' l-istandards u l-prattika tas-sigurtà fl-avjazzjoni msemmija fil-paragrafu 3 ta' dan l-Artikolu, Parti tista' titlob il-koperazzjoni tal-Parti l-oħra fil-valutazzjoni ta' jekk il-miżuri partikolari tas-sigurtà ta' dik il-Parti l-oħra jissodisfawx ir-rekwiżiti tal-Parti li tagħmel it-talba. L-awtoritajiet responsabbli tal-Partijiet għandhom jikkoordinaw bil-quddiem l-ajruporti li għandhom jiġu vvalutati u d-dati tal-valutazzjoni u jistabbilixxu proċedura sabiex jiġu indirizzati r-riżultati ta' dawn il-valutazzjonijiet. B'kont meħud tar-riżultati tal-valutazzjonijiet, il-Parti li tagħmel it-talba tista' tiddeċiedi li jiġu applikati miżuri tas-sigurtà ta' standard ekwivalenti fit-territorju tal-Parti l-oħra sabiex il-passiġġieri fi tranżitu, il-bagalji fi tranżitu u/jew merkanzija fi tranżitu jkunu jistgħu jiġu eżentati minn screening mill-ġdid fit-territorju tal-Parti li tagħmel it-talba. Tali deċiżjoni għandha tiġi kkomunikata lill-Parti l-oħra. Artikolu 10 Opportunitajiet Kummerċjali 1. Il-linji ta' l-ajru ta' kull Parti għandhom ikollhom id-dritt li jistabbilixxu uffiċċji fit-territorju tal-Parti l-oħra għall-promozzjoni u l-bejgħ ta' trasport bl-ajru u attivitajiet relatati. 2. Il-linji ta' l-ajru ta' kull Parti għandhom ikunu intitolati, f'konformità mal-liġijiet u r-regolamenti tal-Parti l-oħra dwar dħul, residenza, u impjieg, li jdaħħlu u jżommu fit-territorju tal-Parti l-oħra persunal maniġerjali, tal-bejgħ, tekniku, operattiv u ieħor speċjalizzat li jkun meħtieġ sabiex jappoġġaw il-provvista ta' trasport bl-ajru. 3. (a) Mingħajr preġudizzju għas-subparagrafu (b) hawn taħt, kull linja ta' l-ajru għandha jkollha fir-rigward ta' assistenza fuq l-art fit-territorju tal-Parti l-oħra: (i) id-dritt li twettaq il-groundhandling tagħha stess ("self-handling") jew, jekk ikun irid (ii) id-dritt li tagħżel minn fost fornituri kompetituri li jipprovdu servizzi kompleti jew parzjali ta' groundhandling fejn tali fornituri jingħataw aċċess għas-suq abbażi ta' liġijiet u regolamenti ta' kull Parti, u fejn tali fornituri jkunu preżenti fis-suq. (b) Id-drittijiet taħt (i) u (ii) fis-subparagrafu (a) ta' hawn fuq għandhom ikunu suġġetti biss għal restrizzjonijiet speċifiċi ta' disponibbiltà ta' spazju jew ta' daqs li jirriżultaw mill-ħtieġa li tinżamm is-sikurezza fl-operat ta' l-ajruport. Fejn tali limiti ma jippermettux self-handling u fejn ma jkun hemm l-ebda kompetizzjoni effettiva bejn il-fornituri li jipprovdu servizzi ta' groundhandling, tali servizzi kollha għandhom ikunu disponibbli għat-trasportaturi bl-ajru kollha fuq bażi ta' ugwalanza u ta' adegwatezza; il-prezzijiet ta' tali servizzi ma għandhomx jeċċedu n-nefqa sħiħa tagħhom inkluż qligħ raġonevoli fuq l-assi, wara d-deprezzament. 4. Kwalunkwe linja ta' l-ajru ta' kull Parti tista' tieħu sehem fil-bejgħ ta' trasport bl-ajru fit-territorju tal-Parti l-oħra direttament u/jew, skond kif tagħżel il-linja ta' l-ajru, permezz ta' l-aġenti tal-bejgħ tagħha jew intermedjarji oħra maħtura mill-linja ta' l-ajru. Kull linja ta' l-ajru għandha jkollha d-dritt li tbigħ tali trasport, u kwalunkwe persuna għandha tkun libera li tixtri dan it-trasport, fil-valuta ta' dak it-territorju jew f'valuti li jissarrfu liberament. 5. Kull linja ta' l-ajru għandha jkollha d-dritt li ssarraf u tibgħat flus mit-territorju tal-Parti l-oħra lejn it-territorju ta' pajjiżha u, ħlief fejn dan ma jkunx konformi mal-liġi jew regolamentazzjoni ġeneralment applikabbli, lejn il-pajjiż jew il-pajjiżi ta' l-għażla tagħha, fuq talba, id-dħul finanzjarju lokali li jibqa' żejjed fuq ammonti ta' flus imħallsa lokalment. It-tisrif u r-rimessa għandhom ikunu permessi fil-pront mingħajr restrizzjonijiet jew taxxi fuqhom bir-rata tal-kambju applikabbli għal transazzjonijiet u rimessi kurrenti fid-data li t-trasportatur jagħmel l-applikazzjoni inizjali għar-rimessa. 6. Il-linji ta' l-ajru ta' kull Parti għandhom jitħallew iħallsu għall-ispejjeż lokali, inklużi dawk għax-xiri ta' karburant, fit-territorju tal-Parti l-oħra bil-valuta lokali. Skond l-għażla tagħhom, il-linji ta' l-ajru ta' kull Parti jistgħu jħallsu għal tali spejjeż fit-territorju tal-Parti l-oħra b'muniti li jissarrfu liberament skond ir-regolamenti tal-valuta lokali. 7. Fl-operat u l-offerta ta' servizzi taħt il-Ftehim, kwalunkwe linja ta' l-ajru ta' Parti tista' tidħol fi ftehim ta' kummerċjalizzazzjoni koperattiva, bħal ftehim ta' spazju magħluq jew ta' code sharing, ma': (a) kwalunkwe linja jew linji ta' l-ajru tal-Partijiet; (b) kwalunkwe linja jew linji ta' l-ajru ta' pajjiż terz; u (ċ) fornitur ta' trasport fuq l-art jew fuq il-baħar minn kwalunkwe pajjiż; sakemm (i) il-parteċipanti kollha f'tali ftehim ikollhom l-awtorità xierqa u (ii) il-ftehim jissodisfaw il-kondizzjonijiet preskritti fil-liġijiet u r-regolamenti applikati normalment mill-Partijiet għall-operat u l-offerta ta' trasport internazzjonali bl-ajru. 8. Il-linji ta' l-ajru ta' kull Parti għandhom ikunu intitolati li jidħlu f'arranġamenti ta' konċessjoni (franchising) jew ta' branding ma' kumpanniji, inklużi linji ta' l-ajru, ta' kull Parti jew pajjiżi terzi, sakemm il-linji ta' l-ajru jżommu l-awtorità adegwata u jissodisfaw il-kondizzjonijiet preskritti taħt il-liġijiet u r-regolamenti normalment applikati mill-Partijiet għal tali arranġamenti. L-Anness 5 għandu japplika għal tali arranġamenti. 9. Il-linji ta' l-ajru ta' kull Parti jistgħu jidħlu f'arranġamenti għal provvista ta' inġenji ta' l-ajru bl-ekwipaġġ għal trasport internazzjonali bl-ajru ma': (a) kull linja jew linji ta' l-ajru tal-Partijiet; u (b) kull linja jew linji ta' l-ajru ta' pajjiż terz; sakemm il-parteċipanti kollha f'dawn l-arranġamenti jkollhom l-awtorità xierqa u jissodisfaw il-kondizzjonijiet preskritti fil-liġijiet u r-regolamenti applikati normalment mill-partijiet għal arranġamenti bħal dawn. L-ebda waħda mill-Partijiet ma għandha teħtieġ minn linja ta' l-ajru ta' xi waħda mill-Parti li tipprovdi l-inġenji ta' l-ajru li jkollha drittijiet tat-traffiku taħt dan il-Ftehim għar-rotot li fuqhom l-inġenji ta' l-ajru jkunu operati. 10. Minkejja kwalunkwe dispożizzjoni oħra ta' dan il-Ftehim, il-linji ta' l-ajru u l-fornituri indiretti ta' trasport tal-merkanzija tal-Partijiet għandhom jitħallew, mingħajr restrizzjoni, li jużaw b'konnessjoni mat-trasport internazzjonali bl-ajru kull trasport bl-art jew bil-baħar ta' merkanzija lejn jew minn xi punti fit-territorji tal-Partijiet, jew f'pajjiżi terzi, inkluż trasport lejn jew mill-ajruporti kollha b'faċilitajiet ta' dwana, u inkluż, fejn applikabbli, id-dritt tat-trasport ta' merkanzija f'depożtu doganali taħt il-liġijiet u r-regolamenti applikabbli. Tali merkanzija, kemm jekk tinġarr bil-baħar jew bl-ajru, għandha jkollha aċċess għall-ipproċessar u għall-faċilitajiet doganali ta' l-ajruport. Il-linji ta' l-ajru jistgħu jagħżlu li jagħmlu t-trasport tagħhom stess bl-art jew il-baħar jew li jipprovduha permezz ta' arranġamenti ma' trasportaturi oħra bl-art jew il-baħar, inkluż trasport bl-art jew il-baħar operat minn linji ta' l-ajru oħra u fornituri indiretti ta' trasport tal-merkanzija bl-ajru. Tali servizzi intermodali ta' ġarr ta' merkanzija jistgħu jiġu offruti għal prezz wieħed li jinkludi t-trasport bl-ajru u dak bil-baħar konġunt, sakemm l-operaturi li jibagħtu u jirċievu l-merkanzija ma jkunux żgwidati dwar il-fatti li jikkonċernaw tali trasport. Artikolu 11 Dazji u Ħlasijiet tad-Dwana 1. Mal-wasla fit-territorju ta' Parti waħda, l-inġenji ta' l-ajru operati fit-trasport internazzjonali bl-ajru mil-linji ta' l-ajru tal-Parti l-oħra, it-tagħmir regolari tagħhom, it-tagħmir ta' l-art, il-karburant, il-lubrikanti, il-provvisti tekniċi konsumabbli, partijiet tal-bdil (inklużi magni), provvisti ta' l-inġenji ta' l-ajru (inklużi iżda mhux limitati għal oġġetti bħal ikel, xorb u xorb alkoħoliku, tabakk u prodotti oħra maħsuba għal bejgħ lill-passiġġieri jew għall-użu tagħhom fi kwantitajiet limitati waqt it-titjira), u oġġetti oħra maħsuba jew użati biss f'rabta ma' l-operat jew manutenzjoni ta' l-inġenji ta' l-ajru li jaħdmu fit-trasport internazzjonali bl-ajru għandhom ikunu eżenti, abbażi ta' reċiproċità, mir-restrizzjonijiet kollha fuq l-importazzjoni, it-taxxi fuq il-proprjetà u t-taxxi fuq il-kapital, id-dazju tad-dwana, it-taxxi tas-sisa, u l-miżati u l-ħlasijiet simili li (a) jkunu imposti mill-awtoritajiet nazzjonali jew mill-Komunità Ewropea, u (b) li ma jkunux ibbażati fuq l-ispejjeż tas-servizzi provduti, sakemm dan it-tagħmir u provvisti jibqgħu abbord l-inġenji ta' l-ajru. 2. Dawn li ġejjin għandhom ikunu eżentati wkoll, abbażi ta' reċiproċità, mit-taxxi, mis-sisa, mid-dazji, mill-miżati u mill-ħlasijiet imsemmija fil-paragrafu 1 ta' dan l-Artikolu, ħlief għal ħlasijiet ibbażati fuq il-prezz tas-servizz provdut: (a) il-provvisti ta' l-inġenji ta' l-ajru mdaħħla jew fornuti fit-territorju ta' Parti u imbarkati, f'limiti raġonevoli, għall-użu fuq inġenji ta' l-ajru li jkunu ddestinati għal barra u li jkunu ta' linja ta' l-ajru tal-Parti l-oħra involuta fi trasport internazzjonali bl-ajru, anke meta dawn il-provvisti jkunu għall-użu fuq parti mill-vjaġġ magħmul fuq it-territorju tal-Parti li minnha jkunu ġew imbarkati; (b) it-tagħmir ta' l-art u partijiet tal-bdil (inklużi magni) imdaħħla fit-territorju ta' Parti għall-manutenzjoni ordinarja, manutenzjoni jew tiswija ta' inġenji ta' l-ajru ta' linja ta' l-ajru tal-Parti l-oħra użati fit-trasport internazzjonali bl-ajru; (ċ) il-karburant, lubrikanti u provvisti tekniċi konsumabbli mdaħħla jew provduti fit-territorju ta' Parti għall-użu fuq inġenji ta' l-ajru ta' linja ta' l-ajru tal-Parti l-oħra involuta fi trasport internazzjonali bl-ajru, anke meta dawn il-provvisti jkunu għal użu fuq parti mill-vjaġġ magħmul fuq it-territorju tal-Parti fejn jiġu imbarkati; u (d) materjal stampat, kif previst fil-liġi tad-dwana ta' kull Parti, imdaħħal jew provdut fit-territorju ta' Parti waħda u imbarkat għall-użu fuq inġenji ta' l-ajru sabiex jintuża għal barra u li jkun ta' linja ta' l-ajru tal-Parti l-oħra involuta fi trasport internazzjonali bl-ajru, anke meta dawn il-provvisti jkunu għall-użu fuq parti mill-vjaġġ magħmul fuq it-territorju tal-Parti fejn jiġu imbarkati. 3. It-tagħmir u l-provvisti msemmija fil-paragrafi 1 u 2 ta' dan l-Artikolu jistgħu jkunu meħtieġa jibqgħu taħt is-superviżjoni jew il-kontroll ta' l-awtoritajiet adegwati. 4. L-eżenzjonijiet previsti minn dan l-Artikolu għandhom ikunu applikabbli wkoll fejn il-linji ta' l-ajru ta' Parti waħda jkunu għamlu ftehim ma' linja ta' l-ajru oħra, li bħalhom tgawdi mill-istess eżenzjonijiet mill-Parti l-oħra, għas-self jew it-trasferiment fit-territorju tal-Parti l-oħra ta' l-oġġetti speċifikati fil-paragrafi 1 u 2 ta' dan l-Artikolu. 5. Xejn f'dan il-Ftehim m'għandu jimpedixxi kwalunkwe Parti milli timponi taxxi, sisa, dazji, miżati jew ħlasijiet fuq oġġetti mibjugħa lill-passiġġieri, minbarra għall-konsum abbord, matul parti mis-servizz bl-ajru bejn żewġ punti ta' destinazzjoni fit-territorju tagħha stess li fihom l-imbark u l-iżbark ikunu permessi. 6. Fil-każ li żewġ Stati Membri jew aktar jipprevedu l-applikazzjoni, fir-rigward tal-karburant fornut lil inġenji ta' l-ajru ta' l-Istati Uniti fit-territorji ta' tali Stati Membri għal titjiriet bejn tali Stati Membri, ta' xi rinunzja ta' l-eżenzjoni inkluża fl-Artikolu 14 (b) tad-Direttiva tal-Kunsill 2003/96/KE tas- 27 ta' Ottubru 2003, il-Kumitat Konġunt għandu jikkonsidra dik il-kwistjoni, skond il-paragrafu 4(e) ta' l-Artikolu 18. 7. Parti tista' titlob l-għajnuna tal-Parti l-oħra, f'isem il-linja jew linji ta' l-ajru tagħha, sabiex tikseb eżenzjoni mit-taxxi, id-dazji, il-ħlasijiet u l-miżati imposti mill-gvernijiet jew l-awtoritajiet statali u lokali fuq l-oġġetti speċifikati fil-paragrafi 1 u 2 ta' dan l-Artikolu, kif ukoll minn ħlasijiet fuq il-volum ta' karburant, fiċ-ċirkostanzi deskritti f'dan l-Artikolu, ħlief safejn il-ħlasijiet ikunu bbażati fuq l-ispiza għall-forniment tas-servizz. B'risposta għal talba bħal din, il-Parti l-oħra għandha ġġib il-fehmiet tal-Parti li tagħmel it-talba għall-attenzjoni ta' l-unità jew l-awtorità governattiva u tħeġġeġ li dawk il-fehmiet jingħataw konsiderazzjoni adegwata. Artikolu 12 Ħlasijiet mill-Utent 1. Il-ħlasijiet mill-utent li jistgħu jiġu imposti mill-awtoritajiet jew korpi kompetenti ta' kull Parti li jitolbu l-ħlasijiet mil-linji ta' l-ajru tal-Parti l-oħra għandhom ikunu ġusti, raġonevoli, ma jkunux diskriminatorji b'mod inġust, u jkunu mqassma b'mod ekwu bejn il-kategoriji ta' l-utenti. Fi kwalunkwe każ, dawn il-ħlasijiet mill-utent għandhom jiġu vvalutati fuq il-linji ta' l-ajru tal-Parti l-oħra skond termini li ma jkunux inqas favorevoli mit-termini l-aktar favorevoli applikabbli għal kwalunkwe linja ta' l-ajru oħra fiż-żmien li l-ħlasijiet jiġu vvalutati. 2. Il-ħlasijiet mill-utent imposti fuq il-linji ta' l-ajru tal-Parti l-oħra jistgħu jirriflettu, iżda ma għandhomx jaqbżu, l-ispiża sħiħa magħmula mill-awtoritajiet jew korpi kompetenti li jitolbu l-ħlasijiet sabiex jipprovdu faċilitajiet u servizzi xierqa ta' l-ajruport, ta' l-ambjent ta' l-ajruport, ta' navigazzjoni fl-ajru u ta' sigurtà ta' l-avjazzjoni fl-ajruport jew fis-sistema ta' l-ajruport. Tali ħlasijiet jistgħu jinkludu qligħ raġonevoli fuq l-assi, wara d-deprezzament. Il-faċilitajiet u s-servizzi li għalihom jintalbu ħlasijiet għandhom jiġu provduti fuq bażi effiċjenti u ekonomika. 3. Kull Parti għandha tinkoraġġixxi konsultazzjonijiet bejn l-awtoritajiet jew korpi kompetenti li jitolbu l-ħlasijiet fit-territorju tagħha u l-linji ta' l-ajru li jużaw is-servizzi u l-faċilitajiet, u għandha tħeġġeġ lill-awtoritajiet jew korpi kompetenti li jitolbu l-ħlasijiet u l-linji ta' l-ajru sabiex jiskambjaw informazzjoni li tista' tkun meħtieġa sabiex tkun tista' ssir analiżi eżatta dwar kemm ikunu raġonevoli l-ħlasijiet skond il-prinċipji tal-paragrafi 1 u 2 ta' dan l-Artikolu. Kull Parti għandha tħeġġeġ lill-awtoritajiet kompetenti li jitolbu l-ħlasijiet sabiex jagħtu lill-utenti avviż raġonevoli ta' kull proposta ta' bidliet fil-ħlasijiet mill-utent sabiex l-utenti jkunu jistgħu jesprimu l-fehmiet tagħhom qabel isiru l-bidliet. 4. Fil-proċeduri tas-soluzzjoni ta' disputi skond l-Artikolu 19, l-ebda Parti ma titqies li tkun qed tikser xi dispożizzjoni ta' dan l-Artikolu, sakemm (a) ma tonqosx li fi żmien raġonevoli tagħmel analiżi tal-ħlas jew tal-prattika li tkun is-suġġett ta' lment mill-Parti l-oħra; jew (b) wara tali analiżi, ma tonqosx li tieħu l-passi kollha fis-setgħa tagħha sabiex tirrimedja kwalunkwe ħlas jew prattika li tkun inkonsistenti ma' dan l-Artikolu. Artikolu 13 Determinazzjoni ta' prezzijiet 1. Il-prezzijiet għas-servizzi tat-trasport bl-ajru operati skond dan il-Ftehim għandhom ikunu stabbiliti b'mod liberu u ma għandhomx ikunu suġġetti għal approvazzjoni, u lanqas ma għandu jinħtiġilhom li jiġu reġistrati. 2. Minkejja l-paragrafu 1: (a) L-introduzzjoni jew il-kontinwazzjoni ta' prezz propost li jkun se jiġi mitlub jew li jkun mitlub minn linja ta' l-ajru ta' l-Istati Uniti għal trasport internazzjonali bl-ajru bejn punt fi Stat Membru u punt fi Stat Membru ieħor għandha tkun konformi ma' l-Artikolu 1(3) tar-Regolament tal-Kunsill (KEE) 2409/92 tat- 23 ta' Lulju 1992, jew regolament suċċessur li ma jkunx iżjed restrittiv minnu. (b) Skond dan il-paragrafu, il-linji ta' l-ajru tal-Partijiet għandhom jipprovdu aċċess immedjat, meta jintalab, għal informazzjoni fuq il-prezzijiet ta' qabel, dawk eżistenti u dawk proposti lill-awtoritajiet responsabbli tal-Partijiet b'mod u f'format aċċettabbli għal dawk l-awtoritajiet. Artikolu 14 Sussidji u Għajnuniet mill-Gvern 1. Il-Partijiet jagħrfu li s-sussidji u l-għajnuniet mill-gvern jistgħu jolqtu ħażin l-opportunità ġusta u ugwali tal-linji ta' l-ajru li jikkompetu fil-provvista tat-trasport internazzjonali bl-ajru regolat b'dan il-Ftehim. 2. Jekk Parti waħda temmen li xi sussidju jew għajnuna mill-gvern li qed tiġi kkunsidrata jew provduta mill-Parti l-oħra għal jew lil-linji ta' l-ajru ta' dik il-Parti l-oħra tkun ser tolqot ħażin jew qed tolqot ħażin dik l-opportunità ġusta u ugwali sabiex il-linji ta' l-ajru ta' l-ewwel Parti jikkompetu, hija tista' tressaq osservazzjonijiet lil dik il-Parti. Barra minn hekk, hija tista' titlob laqgħa tal-Kumitat Konġunt kif provdut fl-Artikolu 18, sabiex tikkunsidra l-kwistjoni u tiżviluppa risposti adegwati għat-tħassib li jkun irriżulta leġittimu. 3. Kull Parti tista' tavviċina entitajiet governattivi responsabbli fit-territorju tal-Parti l-oħra, inklużi entitajiet fil-livell statali, provinċjali jew lokali, jekk taħseb li xi sussidju jew għajnuna li qed jiġu kkunsidrati jew provduti minn dawn l-entitajiet ser ikollhom l-effetti negattivi fuq il-kompetizzjoni msemmija fil-paragrafu 2. Jekk Parti tiddeċiedi li tagħmel tali kuntatt dirett għandha tinnotifika mill-ewwel lill-Parti l-oħra permezz ta' kanali diplomatiċi. Hija tista' wkoll titlob laqgħa tal-Kumitat Konġunt. 4. Il-kwistjonijiet imqajma taħt dan l-Artikolu jistgħu jinkludu, per eżempju, injezzjonijiet ta' kapital, sussidju inkroċjat, għotjiet, garanziji, id-dritt ta' proprjetà, tnaqqis jew eżenzjoni mit-taxxa, magħmula minn kwalunkwe entità governattiva. Artikolu 15 Ambjent 1. Il-Partijiet jagħrfu l-importanza tal-protezzjoni ta' l-ambjent waqt l-iżvilupp u l-implimentazzjoni ta' politika ta' avjazzjoni internazzjonali. Il-Partijiet jagħrfu li l-ispejjeż u l-benefiċċji ta' miżuri għall-protezzjoni ta' l-ambjent għandhom jitqiesu bir-reqqa fl-iżvilupp ta' politika ta' avjazzjoni internazzjonali. 2. Meta Parti tkun qed tikkonsidra miżuri ambjentali proposti, din għandha tevalwa l-possibbiltà ta' effetti ħżiena fuq l-eżerċizzju tad-drittijiet kontenuti f'dan il-Ftehim, u, jekk tali miżuri jiġu adottati, hija għandha tieħu l-passi adegwati sabiex jiġu mitigati tali effetti negattivi. 3. Meta jiġu stabbiliti miżuri ambjentali, l-istandards ambjentali għall-avjazzjoni adottati mill-Organizzazzjoni Internazzjonali ta' l-Avjazzjoni Ċivili fl-Annessi għal din il-Konvenzjoni għandhom jiġu segwiti ħlief fejn ġew reġistrati differenzi. Il-Partijiet għandhom japplikaw kwalunkwe miżura ambjentali li tolqot is-servizzi ta' l-ajru skond dan il-Ftehim b'konformita ma' l-Artikolu 2 u 3(4) ta' dan il-Ftehim. 4. Jekk Parti waħda temmen li kwistjoni li tinvolvi l-protezzjoni ambjentali mill-avjazzjoni tqajjem tħassib dwar l-applikazzjoni jew l-implimentazzjoni ta' dan il-Ftehim, hija tista' titlob laqgħa tal-Kumitat Konġunt, skond l-Artikolu 18, sabiex jikkunsidra l-kwistjoni u jiżviluppa risposti adegwati għal tħassib li jkun irriżulta leġittimu. Artikolu 16 Protezzjoni tal-Konsumatur Il-Partijiet jaffermaw l-importanza tal-protezzjoni tal-konsumaturi, u kull Parti tista' titlob laqgħa tal-Kumitat Konġunt sabiex jiddiskuti kwistjonijiet dwar il-protezzjoni tal-konsumatur li l-Parti li tagħmel it-talba tidentifika bħala sinifikanti. Artikolu 17 Sistemi ta' Prenotazzjoni Kompjuterizzata 1. Il-bejjiegħa ta' Sistemi ta' Prenotazzjoni Kompjuterizzata (CRS) li joperaw fit-territorju ta' Parti waħda għandhom ikunu intitolati li jdaħħlu, jżommu, u jagħmlu s-CRSs tagħhom disponibbli liberament għall-aġenziji ta' l-ivvjaġġar jew kumpanniji ta' l-ivvjaġġar li n-negozju prinċipali tagħhom ikun id-distribuzzjoni ta' prodotti relatati ma' l-ivvjaġġar fit-territorju tal-Parti l-oħra sakemm is-CRS tikkonforma ma' kwalunkwe rekwiżit regolatorju rilevanti tal-Parti l-oħra. 2. L-ebda Parti ma għandha, fit-territorju tagħha, timponi jew tippermetti l-impożizzjoni, fuq il-bejjiegħa tas-CRS tal-Parti l-oħra, ta' rekwiżiti aktar stretti, fir-rigward ta' wiri (inklużi parametri ta' editjar u wiri), ta' l-operat, ta' prattika, ta' bejgħ jew tad-dritt ta' proprjetà, minn dawk imposti fuq il-bejjiegħ tas-CRS tagħha stess. 3. Is-sidien/l-operaturi ta' CRSs ta' Parti waħda li jikkonformaw mar-rekwiżiti regolatorji rilevanti tal-Parti l-oħra, jekk ikun hemm, għandhom ikollhom l-istess opportunità li jkunu sidien ta' CRSs fit-territorju tal-Parti l-oħra li jkollhom is-sidien/l-operaturi ta' dik il-Parti. Artikolu 18 Kumitat Konġunt 1. Kumitat Konġunt li jikkonsisti minn rappreżentanti tal-Partijiet għandu jiltaqa' mill-inqas darba fis-sena sabiex imexxi konsultazzjonijiet relatati ma' dan il-Ftehim u sabiex jirrivedi l-implimentazzjoni tiegħu. 2. Parti tista' titlob ukoll laqgħa tal-Kumitat Konġunt sabiex tfittex li ssolvi kwistjonijiet relatati ma' l-interpretazzjoni jew l-applikazzjoni ta' dan il-Ftehim. Madankollu, fir-rigward ta' l-Artikolu 20 jew l-Anness 2, il-Kumitat Konġunt jista' jikkunsidra biss kwistjonijiet relatati mar-rifjut ta' wieħed mill-Parteċipant li jimplimenta l-impenji li ntrabat bihom, u l-impatt tad-deċiżjonijiet dwar il-kompetizzjoni fuq l-applikazzjoni ta' dan il-Ftehim. Laqgħa bħal din għandha tibda fl-aktar data kmieni possibbli, iżda mhux iktar tard minn 60 jum mid-data tal-wasla tat-talba, sakemm ma jkunx miftiehem diversament. 3. Il-Kumitat Konġunt għandu jirrivedi, mhux aktar tard mill-ewwel laqgħa annwali u minn hemm 'il quddiem skond kif ikun xieraq, l-implimentazzjoni ġenerali tal-Ftehim, inkluż kwalunkwe effett tar-restrizzjonijiet ta' l-infrastruttura ta' l-avjazzjoni fuq l-operat tad-drittijiet previsti fl-Artikolu 3, l-effetti tal-miżuri ta' sigurtà meħuda skond l-Artikolu 9, l-effetti fuq il-kondizzjonijiet tal-kompetizzjoni, anke fil-qasam tas-Sistemi ta' Prenotazzjoni Kompjuterizzata u kwalunkwe effett soċjali ta' l-implimentazzjoni ta' dan il-Ftehim. 4. Il-Kumitat Konġunt għandu jiżviluppa wkoll il-koperazzjoni billi: (a) jrawwem skambji f'livell ta' esperti dwar inizjattivi u żviluppi leġislattivi jew regolatorji ġodda, anke fl-oqsma tas-sigurtà, ta' sikurezza, ta' l-ambjent, ta' l-infrastruttura ta' l-avjazzjoni (inklużi slots), u tal-protezzjoni tal-konsumatur; (b) jikkunsidra l-effetti soċjali tal-Ftehim kif ikun qed jiġi implimentat u jiżviluppa risposti adegwati għal tħassib li jirriżulta leġittimu; (ċ) jikkunsidra oqsma potenzjali għal aktar żvilupp tal-Ftehim, inkluża r-rakkomandazzjoni ta' emendi għall-Ftehim; (d) iżomm inventarju ta' kwistjonijiet dwar sussidji jew għajnuniet mill-gvern imressqa minn xi Parti fil-Kumitat Konġunt; (e) jieħu deċiżjonijiet, abbażi ta' kunsens, dwar kwalunkwe materja li tirrigwarda l-applikazzjoni tal-paragrafu 6 ta' l-Artikolu 11; (f) jiżviluppa, fi żmien sena mill-applikazzjoni provviżorja, approċċi għal determinazzjonijiet regolatorji fir-rigward ta' ċittadinanza u adegwatezza tal-linja ta' l-ajru, bl-għan li jintlaħaq rikonoxximent reċiproku ta' tali determinazzjonijiet; (g) jiżviluppa fehim komuni tal-kriterji użati mill-Partijiet fit-teħid tad-deċiżjonijiet rispettivi tagħhom f'każijiet dwar kontroll tal-linji ta' l-ajru, hekk li jkunu konsistenti mar-rekwiżiti tal-kunfidenzjalità; (h) irawwem konsultazzjoni, fejn xieraq, dwar kwistjonijiet ta' trasport bl-ajru ttrattati f'organizzazzjonijiet internazzjonali u f'relazzjonijiet ma' pajjiżi terzi, inkluża l-konsiderazzjoni jekk għandux jiġi adottat approċċ konġunt; (i) jieħu, abbażi ta' kunsens, id-deċiżjonijiet li għalihom jirriferu l-paragrafu 3 ta' l-Artikolu 1 ta' l-Anness 4 u l-paragrafu 3 ta' l-Artikolu 2 ta' l-Anness 4. 5. Il-Partijiet jikkondividu l-għan li jimmassimizzaw il-benefiċċji għall-konsumaturi, il-linji ta' l-ajru, ix-xogħol, u l-komunitajiet fuq iż-żewġ naħat ta' l-Atlantiku billi jestendu dan il-Ftehim sabiex jinkludi pajjiżi terzi. Għal dan l-għan, il-Kumitat Konġunt għandu jaħdem sabiex jiżviluppa proposta dwar il-kondizzjonijiet u l-proċeduri, inkluża kwalunkwe emenda meħtieġa għal dan il-Ftehim, li tkun meħtieġa għal pajjiżi terzi sabiex jaderixxu ma' dan il-Ftehim. 6. Il-Kumitat Konġunt għandu jopera fuq bażi ta' kunsens. Artikolu 19 Arbitraġġ 1. Kull disputa dwar l-applikazzjoni jew l-interpretazzjoni ta' dan il-Ftehim, minbarra kwistjonijiet li jqumu taħt l-Artikolu 20 jew l-Anness 2, li ma tkunx solvuta permezz ta' laqgħa tal-Kumitat Konġunt tista', bi ftehim mal-Partijiet, titressaq quddiem persuna jew korp għal deċiżjoni. Jekk il-Partijiet ma jaqblux hekk, id-disputa għandha, fuq talba ta' kwalunkwe Parti, tiġi mressqa għal arbitraġġ skond il-proċeduri stabbiliti hawn taħt. 2. Sakemm il-Partijiet ma jiftehmux diversament, l-arbitraġġ għandu jsir permezz ta' tribunal ta' tliet arbitri kkostitwit kif ġej: (a) Fi żmien 20 jum mill-wasla tat-talba għall-arbitraġġ, kull Parti għandha tinnomina arbitru. Fi żmien 45 jum minn meta dawn iż-żewġ arbitri jkunu ġew nominati, huma għandhom bi ftehim jaħtru t-tielet arbitru, li għandu jaġixxi ta' President tat-tribunal. (b) Jekk xi waħda mill-Partijiet tonqos milli taħtar arbitru, jew jekk it-tielet arbitru ma jiġix maħtur skond is-subparagrafu (a) ta' dan il-paragrafu, kull Parti tista' titlob lill-President tal-Kunsill ta' l-Organizzazzjoni Internazzjonali ta' l-Avjazzjoni Ċivili sabiex jaħtar l-arbitru jew l-arbitri meħtieġa fi żmien 30 jum mill-wasla ta' dik it-talba. Jekk il-President tal-Kunsill ta' l-Organizzazzjoni ta' l-Avjazzjoni Ċivili jkun ta' nazzjonalità ta' l-Istati Uniti jew ta' Stat Membru, il-Viċi President l-iktar anzjan ta' dak il-Kunsill li m'huwiex skwalifikat għal dik ir-raġuni għandu jagħmel il-ħatra. 3. Ħlief fejn ikun miftiehem diversament, it-tribunal għandu jiddetermina l-limiti tal-ġurisdizzjoni tiegħu skond dan il-Ftehim u għandu jistabbilixxi r-regoli ta' proċedura tiegħu stess. Fuq talba ta' Parti, it-tribunal, ladarba jkun iffurmat, jista' jitlob lill-Parti l-oħra sabiex timplimenta miżuri interim ta' rimedju sad-determinazzjoni finali tat-tribunal. B'ordni tat-tribunal jew fuq talba ta' waħda mill-Partijiet, għandha ssir konferenza mhux iktar tard minn 15-il jum wara li t-tribunal ikun kostitwit kollu sabiex it-tribunal jiddetermina l-kwistjonijiet preċiżi għall-arbitraġġ u l-proċeduri speċifiċi li għandhom jiġu segwiti. 4. Ħlief fejn ikun miftiehem diversament jew b'ordni tat-tribunal: (a) Id-dikjarazzjoni tat-talba għandha titressaq fi żmien 30 jum mid-data li fiha t-tribunal ikun ġie kkostitwit kollu, u d-dikjarazzjoni tad-difiża għandha titressaq fi żmien l-40 jum ta' wara. Kull tweġiba mill-pretendent għandha tiġi mressqa fi żmien 15-il jum mit-tressiq tad-dikjarazzjoni tad-difiża. Kull tweġiba mill-konvenut għandha titressaq fi żmien il-15-il jum ta' wara. (b) It-tribunal għandu jagħmel smigħ fuq talba ta' kwalunkwe Parti, jew jista' jagħmel smigħ fuq l-inizjattiva tiegħu stess, fi żmien 15-il jum wara li titressaq l-aħħar tweġiba. 5. It-tribunal għandu jipprova jagħti deċiżjoni bil-miktub fi żmien 30 jum wara li jitlesta s-smigħ jew, jekk ma jsir l-ebda smigħ, fi żmien 30 jum wara li titressaq l-aħħar tweġiba. Għandha tipprevalixxi d-deċiżjoni tal-maġġoranza tat-tribunal. 6. Il-Partijiet jistgħu jressqu talbiet għal kjarifika tad-deċiżjoni fi żmien għaxart ijiem wara li tingħata u kwalunkwe kjarifika li tingħata għandha tinħareġ fi żmien 15-il jum minn tali talba. 7. Jekk it-tribunal jiddetermina li kien hemm ksur ta' dan il-Ftehim u l-Parti responsabbli ma tirrimedjax dan il-ksur, jew ma tilħaqx qbil mal-Parti l-oħra dwar soluzzjoni sodisfaċenti għat-tnejn fi żmien 40 jum wara n-notifika tad-deċiżjoni tat-tribunal, il-Parti l-oħra tista' tissospendi l-applikazzjoni ta' benefiċċji komparabbli li joħorġu minn dan il-Ftehim sakemm il-Partijiet jaqblu fuq soluzzjoni għall-kwistjoni. Xejn f'dan il-paragrafu ma għandu jinftiehem li jillimita d-dritt ta' kwalunkwe Parti li tieħu miżuri proporzjonali skond il-liġi internazzjonali. 8. L-ispejjeż tat-tribunal, inklużi l-ħlasijiet u l-ispejjeż ta' l-arbitri, għandhom jinqasmu ndaqs bejn il-Partijiet. L-ispejjeż kollha magħmula mill-President tal-Kunsill ta' l-Organizzazzjoni Internazzjonali ta' l-Avjazzjoni Ċivili, jew minn kwalunkwe Viċi President ta' dak il-Kunsill, b'rabta mal-proċeduri tal-paragrafu 2(b) ta' dan l-Artikolu għandhom jitqiesu bħala parti mill-ispejjeż tat-tribunal. Artikolu 20 Kompetizzjoni 1. Il-Partijiet jagħrfu li l-kompetizzjoni bejn il-linji ta' l-ajru fis-suq transatlantiku hija importanti sabiex tippromwovi l-għanijiet ta' dan il-Ftehim, u jikkonfermaw li huma japplikaw is-sistemi kompetittivi rispettivi tagħhom sabiex iħarsu u jtejbu l-kompetizzjoni ġenerali u mhux kompetituri individwali. 2. Il-Partijiet jagħrfu li jistgħu jinqalgħu differenzi dwar l-applikazzjoni tas-sistemi kompetittivi rispettivi tagħhom għall-avjazzjoni internazzjonali li jolqtu s-suq transatlantiku, u li l-kompetizzjoni bejn il-linji ta' l-ajru f'dak is-suq tista' titrawwem billi jitnaqqsu kemm jista' jkun dawk id-differenzi. 3. Il-Partijiet jagħrfu li l-koperazzjoni bejn l-awtoritajiet tal-kompetizzjoni rispettivi tagħhom isservi sabiex tippromwovi kompetizzjoni fis-swieq u għandha l-potenzjal li tippromwovi riżultati regolatorji kompatibbli u li tnaqqas id-differenzi fil-metodu tar-reviżjonijiet rispettivi tal-kompetizzjoni fir-rigward ta' ftehim bejn l-operaturi tat-trasport bl-ajru. Konsegwentement, il-Partijiet għandhom ikomplu din il-koperazzjoni sa fejn huwa fattibbli, b'kont meħud tar-responsabbiltajiet, il-kompetenzi u l-proċeduri differenti ta' l-awtoritajiet, skond l-Anness 2. 4. Il-Kumitat Konġunt għandu jiġi mgħarraf kull sena bir-riżultati tal-koperazzjoni taħt l-Anness 2. Artikolu 21 Negozjati tat-Tieni Stadju 1. Il-Partijiet jikkondividu l-għan li jkomplu jiftħu l-aċċess għas-swieq u li jimmassimizzaw il-benefiċċji għall-konsumaturi, il-linji ta' l-ajru, ix-xogħol, u l-komunitajiet fuq iż-żewġ naħat ta' l-Atlantiku, inkluża l-faċilitazzjoni ta' investiment sabiex jiġu riflessi aħjar ir-realtajiet ta' industrija globali ta' l-avjazzjoni, it-tisħiħ tat-trasport bl-ajru transatlantiku, u l-istabbiliment ta' qafas li ser jinkoraġġixxi pajjiżi oħrajn sabiex jiftħu swieq ta' servizzi ta' l-ajru tagħhom stess. Il-Partijiet għandhom jibdew negozjati mhux iktar tard minn 60 jum wara d-data ta' l-applikazzjoni provviżorja ta' dan il-Ftehim, bl-għan li jiżviluppaw l-istadju li jmiss bla telf ta' żmien. 2. Għal dak l-għan, l-aġenda għan-negozjati tat-tieni stadju għandha tinkludi l-punti li ġejjin ta' interess prijoritarju għal waħda mill-Partijiet jew it-tnejn li huma: (a) Aktar liberalizzazzjoni ta' drittijiet tat-traffiku; (b) Opportunitajiet ta' investiment barrani addizzjonali; (ċ) L-effet ta' miżuri ambjentali u restrizzjonijiet infrastrutturali fuq l-eżerċizzju ta' drittijiet tat-traffiku; (d) Aktar aċċess għal trasport bl-ajru ffinanzjat mill-Gvern; u (e) Provvista ta' inġenji ta' l-ajru bl-ekwipaġġ. 3. Il-Partijiet għandhom jirrivedu l-progress tagħhom lejn ftehim tat-tieni stadju mhux aktar tard minn 18-il xahar wara d-data meta n-negozjati għandhom jibdew skond il-paragrafu 1. Jekk ma jintlaħaq l-ebda ftehim tat-tieni stadju mill-Partijiiet fi żmien tnax-il xahar mill-bidu tar-reviżjoni, minn hemm 'il quddiem kull Parti tirriżerva d-dritt li tissospendi d-drittijiet speċifikati f'dan il-Ftehim. Tali sospensjoni tidħol fis-seħħ mhux qabel il-bidu ta' l-staġun tat-traffiku ta' l-Assoċjazzjoni Internazzjonali tat-Trasport bl-Ajru (IATA) li jibda mhux anqas minn tnax-il xahar wara d-data li fiha tingħata n-notifika ta' sospensjoni. Artikolu 22 Relazzjoni ma' Ftehim Oħrajn 1. Waqt il-perijodu ta' l-applikazzjoni provviżorja skond l-Artikolu 25 ta' dan il-Ftehim, il-ftehim bilaterali elenkati fit-Taqsima 1 ta' l-Anness 1, għandhom jiġu sospiżi, ħlief safejn previst fit-Taqsima 2 ta' l-Anness 1. 2. Mad-dħul fis-seħħ skond l-Artikolu 26 ta' dan il-Ftehim, dan il-Ftehim għandu jieħu post il-ftehim bilaterali elenkati fit-Taqsima 1 ta' l-Anness 1, ħlief safejn previst fit-Taqsima 2 ta' l-Anness 1. 3. Jekk il-Partijiet isiru partijiet għal xi ftehim multilaterali, jew japprovaw deċiżjoni adottata mill-Organizzazzjoni Internazzjonali ta' l-Avjazzjoni Ċivili jew minn xi organizzazzjoni internazzjonali oħra li tindirizza materji koperti b'dan il-Ftehim, dawn għandhom jikkonsultaw fil-Kumitat Konġunt sabiex ikun stabbilit jekk dan il-Ftehim għandux jiġi rivedut sabiex jittieħed kont ta' tali żviluppi. Artikolu 23 Terminazzjoni Kull waħda mill-Partijiet tista', fi kwalunkwe żmien, tagħti avviż bil-miktub permezz ta' mezzi diplomatiċi lill-Parti l-oħra dwar id-deċiżjoni tagħha li ttemm dan il-Ftehim. Dan l-avviż għandu jintbagħat b'mod simultanju lill-Organizzazzjoni Internazzjonali ta' l-Avjazzjoni Ċivili. Dan il-Ftehim għandu jiġi tterminat f'nofs il-lejl GMT fi tmiem l-istaġun tat-traffiku ta' l-Assoċjazzjoni Internazzjonali tat-Trasport bl-Ajru (IATA) li jkun għaddej sena wara d-data ta' l-avviż ta' terminazzjoni bil-miktub, sakemm l-avviż ma jiġix irtirat bi qbil bejn il-Partijiet qabel it-tmiem ta' dan il-perijodu. Artikolu 24 Reġistrazzjoni ma' l-ICAO Dan il-Ftehim u l-emendi kollha għalih għandhom ikunu reġistrati ma' l-Organizzazzjoni Internazzjonali ta' l-Avjazzjoni Ċivili. Artikolu 25 Applikazzjoni Provviżorja Sa meta jidħol fis-seħħ skond l-Artikolu 26: 1) Il-Partijiet jiftiehmu li japplikaw dan il-Ftehim mit- 30 ta' Marzu 2008. 2) Kull Parti tista', f'kull waqt, tagħti avviż bil-miktub permezz ta' kanali diplomatiċi lill-Parti l-oħra dwar deċiżjoni sabiex ma tibqax tapplika aktar dan il-Ftehim. F'dak il-każ, l-applikazzjoni tieqaf f'nofs il-lejl GMT fi tmiem l-istaġun tat-traffiku ta' l-Assoċjazzjoni Internazzjonali tat-Trasport bl-Ajru (IATA) li jkun għaddej sena wara d-data ta' l-avviż bil-miktub, sakemm l-avviż ma jiġix irtirat bi qbil bejn il-Partijiet qabel it-tmiem ta' dan il-perijodu. Artikolu 26 Dħul fis-Seħħ Dan il-Ftehim għandu jidħol fis-seħħ xahar wara d-data tan-nota ta' l-aħħar fi skambju ta' noti diplomatiċi bejn il-Partijiet li tikkonferma li l-proċeduri kollha meħtieġa għad-dħul fis-seħħ ta' dan il-Ftehim tlestew. Għall-finijiet ta' dan l-iskambju, l-Istati Uniti għandha twassal lill-Komunità Ewropea n-nota diplomatika lill-Komunità Ewropea u l-Istati Membri tagħha, u l-Komunità Ewropea għandha twassal lill-Istati Uniti n-nota jew in-noti diplomatiċi mill-Komunità Ewropea u l-Istati Membri tagħha. Din in-nota diplomatika jew noti mill-Komunità Ewropea u l-Istati Membri tagħha għandha tinkludi komunikazzjonijiet minn kull Stat Membru li jikkonfermaw li l-proċeduri tagħhom neċessarji għad-dħul fis-seħħ ta' dan il-Ftehim tlestew. BĦALA XHIEDA TA' DAN il-firmatarji t'hawn taħt, awtorizzati kif dovut, iffirmaw dan il-Ftehim. MAGĦMUL fi Brussell fil-hamsa u għoxrin jum ta' April, 2007 u f'Washington fit-tlettax-il jum ta' April, 2007, f'żewġ kopji. За Репyблика Бългaрия +++++ TIFF +++++ Pour le Royaume de Belgique Voor het Koninkrijk België Für das Königreich Belgien +++++ TIFF +++++ Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale. Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest. Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt. Za Českou republiku +++++ TIFF +++++ På Kongeriget Danmarks vegne +++++ TIFF +++++ Für die Bundesrepublik Deutschland +++++ TIFF +++++ Eesti Vabariigi nimel +++++ TIFF +++++ Για την Ελληνική Δημοκρατία +++++ TIFF +++++ Por el Reino de España +++++ TIFF +++++ Pour la République française +++++ TIFF +++++ Thar cheann Na hÉireann For Ireland +++++ TIFF +++++ Per la Repubblica italiana +++++ TIFF +++++ Για την Κυπριακή Δημοκρατία +++++ TIFF +++++ Latvijas Republikas vārdā +++++ TIFF +++++ Lietuvos Respublikos vardu +++++ TIFF +++++ Pour le Grand-Duché de Luxembourg +++++ TIFF +++++ A Magyar Köztársaság részéről +++++ TIFF +++++ Għal Malta +++++ TIFF +++++ Voor het Koninkrijk der Nederlanden +++++ TIFF +++++ Für die Republik Österreich +++++ TIFF +++++ W imieniu Rzeczypospolitej Polskiej +++++ TIFF +++++ Pela Repύblica Portuguesa +++++ TIFF +++++ Pentru România +++++ TIFF +++++ Za Republiko Slovenijo +++++ TIFF +++++ Za Slovenskύ republiku +++++ TIFF +++++ Suomen tasavallan puolesta +++++ TIFF +++++ För Konungariket Sverige +++++ TIFF +++++ For the United Kingdom of Great Britain and Northerm Ireland +++++ TIFF +++++ За Европейсkatа общнoст For the European Community Por la Comunidad Europea Za Evropské společenstvί For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα Pour la Communauté européenne Per la Comunità europea Eiropas Kopienas vārdā Europos bendrijos vardu az Európai Közösség részéről Għall-Komunità Ewropea Voor de Europese Gemeenschap W imieniu Wspόlnoty Europejskiej Pela Comunidade Europeia Pentru Comunitatea Europeană Za Eurόpske spoločenstvo za Evropsko skupnost Euroopan yhteisön puolesta På Europeiska gemenskapens vägnar +++++ TIFF +++++ +++++ TIFF +++++ For the United States of America +++++ TIFF +++++ +++++ TIFF +++++ -------------------------------------------------- ANNESS I Taqsima 1 Kif previst fl-Artikolu 22 ta' dan il-Ftehim, il-ftehim bilaterali li ġejjin bejn l-Istati Uniti u l-Istati Membri għandhom jiġu sospiżi jew sostitwiti b'dan il-Ftehim: a. Ir-Repubblika ta' l-Awstrija: Il-ftehim dwar is-servizzi ta' l-ajru, iffirmat fi Vjenna fis- 16 ta' Marzu, 1989; emendat fl- 14 ta' Ġunju 1995. b. Ir-Renju tal-Belġju: Il-ftehim dwar it-trasport bl-ajru, li sar permezz ta' skambju ta' noti f'Washington fit- 23 ta' Ottubru, 1980; emendat fit- 22 ta' Settembru u fit- 12 ta' Novembru, 1986; emendat fil- 5 ta' Novembru, 1993 u fit- 12 ta' Jannar, 1994. (l-emenda konkluża fil- 5 ta' Settembru, 1995 (applikata provviżorjament).) c. Ir-Repubblika tal-Bulgarija: Il-Ftehim dwar is-sigurtà ta' l-avjazzjoni ċivili, iffirmat f'Sofia fl- 24 ta' April, 1991. d. Ir-Repubblika Ċeka: Il-ftehim dwar it-trasport bl-ajru, iffirmat fi Praga fl- 10 ta' Settembru, 1996; emendat fl- 4 ta' Ġunju, 2001 u fl- 14 ta' Frar, 2002. e. Ir-Renju tad-Danimarka: Il-ftehim relatat mas-servizzi tat-trasport bl-ajru, li sar permezz ta' skambju ta' noti f'Washington fis- 16 ta' Diċembru, 1944; emendat fis- 6 ta' Awissu, 1954; emendat fis- 16 ta' Ġunju, 1995. f. Ir-Repubblika tal-Finlandja: Il-ftehim dwar it-trasport bl-ajru, iffirmat f'Ħelsinki fid- 29 ta' Marzu, 1949; il-protokoll relatat iffirmat fit- 12 ta' Mejju, 1980; il-ftehim li jemenda l-ftehim ta' l-1949 u l-protokoll ta' l-1980 konkluż fid- 9 ta' Ġunju, 1995. g. Ir-Repubblika Franċiża: Il-ftehim dwar it-trasport bl-ajru, iffirmat f'Washington fit- 18 ta' Ġunju, 1998; emendat fl- 10 ta' Ottubru, 2000; emendat fit- 22 ta' Jannar, 2002. h. Ir-Repubblika Federali tal-Ġermanja: Il-ftehim dwar it-trasport bl-ajru u skambji ta' noti, iffirmati f'Washington fis- 7 ta' Lulju, 1955; emendati fil- 25 ta' April, 1989. (il-protokoll relatat konkluż fl- 1 ta' Novembru, 1978; il-ftehim relatat konkluż fl- 24 ta' Mejju, 1994; il-protokoll li jemenda l-ftehim ta' l-1955 konkluż fit- 23 ta' Mejju, 1996; il-ftehim li jemenda l-protokoll ta' l-1996 konkluż fl- 10 ta' Ottubru, 2000 (kollha applikati provviżorjament).) i. Ir-Repubblika Ellenika: Il-ftehim dwar it-trasport bl-ajru, iffirmat f'Ateni fil- 31 ta' Lulju, 1991; estiż sal- 31 ta' Lulju, 2007 permezz ta' skambju ta' noti tat- 22 u t- 28 ta' Ġunju, 2006. j. Ir-Repubblika ta' l-Ungerija: Il-ftehim dwar it-trasport bl-ajru u l-memorandum ta' ftehim, iffirmati f'Budapest fit- 12 ta' Lulju, 1989; estiżi sat- 12 ta' Lulju, 2007 permezz ta' skambju ta' noti tal- 11 u l- 20 ta' Lulju, 2006. k. L-Irlanda: Il-ftehim relatat mas-servizzi tat-trasport bl-ajru, li sar permezz ta' skambju ta' noti f'Washington fit- 3 ta' Frar, 1945; emendat fil- 25 ta' Jannar, 1988 u fid- 29 ta' Settembru, 1989; emendat fil- 25 ta' Lulju u fis- 6 ta' Settembru, 1990. (Il-memorandum ta' konsultazzjonijiet, iffirmat f'Washington fit- 28 ta' Ottubru, 1993 (applikat provviżorjament).) l. Ir-Repubblika Taljana: Il-ftehim dwar it-trasport bl-ajru, b'memorandum u skambju ta' noti, iffirmat f'Ruma fit- 22 ta' Ġunju, 1970; emendat fil- 25 ta' Ottubru, 1988; il-memorandum ta' ftehim relatat iffirmat fis- 27 ta' Settembru, 1990; l-emenda tal-ftehim ta' l-1970 u l-MTF (Memorandum ta' Ftehim) ta' l-1990 konklużi fit- 22 ta' Novembru u t- 23 ta' Diċembru, 1991; l-emenda tal-ftehim ta' l-1970 u l-MTF ta' l-1990 konklużi fit- 30 ta' Mejju u fil- 21 ta' Ottubru, 1997; il-ftehim li jissupplimenta l-ftehim ta' l-1970 konkluż fit- 30 ta' Diċembru 1998 u fit- 2 ta' Frar, 1999. (Il-protokoll li jemenda l-ftehim ta' l-1970 konkluż is- 6 ta' Diċembru, 1999 (applikat provviżorjament).) m. Il-Gran Dukat tal-Lussemburgu: Il-ftehim dwar it-trasport bl-ajru, iffirmat fil-Lussemburgu fid- 19 ta' Awissu, 1986; emendat fis- 6 ta' Ġunju, 1995; emendat fit- 13 u fil- 21 ta' Lulju 1998. n. Malta: Il-ftehim dwar it-trasport bl-ajru, iffirmat f'Washington fit- 12 ta' Ottubru, 2000. o. Ir-Renju ta' l-Olanda: Il-ftehim dwar it-trasport bl-ajru, iffirmat f'Washington fit- 3 ta' April, 1957; il-protokoll li jemenda l-ftehim ta' l-1957 konkluż fil- 31 ta' Marzu, 1978; l-emenda tal-protokoll ta' l-1978 konkluża fil- 11 ta' Ġunju, 1986; l-emenda tal-ftehim ta' l-1957 konkluża fit- 13 ta' Ottubru u t- 22 ta' Diċembru, 1987; l-emenda tal-ftehim ta' l-1957 konkluża fid- 29 ta' Jannar u t- 13 ta' Marzu, 1992; l-emenda tal-ftehim ta' l-1957 u l-protokoll ta' l-1978 konkluża fl- 14 ta' Ottubru, 1992. p. Ir-Repubblika tal-Polonja: Il-ftehim dwar it-trasport bl-ajru, iffirmat f'Varsavja fis- 16 ta' Ġunju, 2001. q. Il-Repubblika tal-Portugall: Il-ftehim dwar it-trasport bl-ajru, iffirmat f'Liżbona fit- 30 ta' Mejju, 2000. r. Ir-Rumanija: Il-ftehim dwar it-trasport bl-ajru, iffirmat f'Washington fil- 15 ta' Lulju, 1998. s. Ir-Repubblika tas-Slovakkja: Il-ftehim dwar it-trasport bl-ajru, iffirmat fi Bratislava fit- 22 ta' Jannar, 2001. t. Ir-Renju ta' Spanja: Il-ftehim dwar it-trasport bl-ajru ffirmat f'Madrid fl- 20 ta' Frar, 1973; il-ftehim relatat ta' l- 20 ta' Frar, il- 31 ta' Marzu u s- 7 ta' April 1987; l-emenda tal-ftehim ta' l-1973 konkluża l- 31 ta' Mejju, 1989; l-emenda tal-ftehim ta' l-1973 konkluża fis- 27 ta' Novembru, 1991. u. Ir-Renju ta' l-Iżvezja: Il-ftehim relatat mas-servizzi tat-trasport bl-ajru, li sar permezz ta' skambju ta' noti f'Washington fis- 16 ta' Diċembru, 1944; emendat fis- 6 ta' Awissu, 1954; emendat fis- 16 ta' Ġunju, 1995. v. Ir-Renju Unit tal-Gran Brittanja u l-Irlanda ta' Fuq: Il-Ftehim dwar is-servizzi ta' l-ajru u skambju ta' ittri, iffirmati f'Bermuda fit- 23 ta' Lulju, 1977; il-ftehim dwar in-nollijiet ta' l-ajru ta' l-Atlantiku tat-Tramuntana, konkluż fis- 17 ta' Marzu, 1978; il-ftehim li jemenda l-ftehim ta' l-1977, konkluż fil- 25 ta' April, 1978; il-ftehim li jimmodifika u jestendi l-ftehim ta' l-1978 dwar in-nollijiet ta' l-ajru ta' l-Atlantiku tat-tramuntana konkluż fit 2 u d- 9 ta' Novembru, 1978; il-ftehim li jemenda l-ftehim ta' l-1977, konkluż fl- 4 ta' Diċembru, 1980; il-ftehim li jemenda l-ftehim ta' l-1977, konkluż fl- 20 ta' Frar, 1985; il-ftehim li jemenda l-Artikolu 7, l-Anness 2 u l-Anness 5 mal-Ftehim ta' l-1977, konkluÿ fil- 25 ta' Mejju, 1989; il-ftehim dwar l-emendar tal-ftehim ta' l-1977; it-terminazzjoni ta' l-Arbitraġġ Stati Unit/Renju Unit Dwar il-ħlasijiet mill-Utenti fl-Ajurport ta' Heathrow u t-talba għall-arbitraġġ magħmula mir-Renju Unit fin-nota ta' l-ambaxxata tagħha Nru 87 tat- 13 ta' Ottubru 1993 u s-soluzzjoni tal-kwistjonijiet li qanqlu dawk il-proċeduri, konklużi fil- 11 ta' Marzu, 1994; il-ftehim li jemenda l-ftehim ta' l-1977, konkluż fis- 27 ta' Marzu, 1997. (L-arranġamenti, li qed jiġu applikati provviżorjament, li jinsabu fil-memorandum ta' konsultazzjonijiet datat il- 11 ta' Settembru, 1986; l-arranġamenti li jinsabu fl-iskambju ta' ittri datat is- 27 ta' Lulju, 1990; l-arranġamenti li jinsabu fil-memorandum ta' konsultazzjonijiet tal- 11 ta' Marzu, 1991; l-arranġamenti li jinsabu fl-iskambju ta' ittri datat is- 6 ta' Ottubru, 1994; l-arranġamenti li jinsabu fil-memorandum ta' konsultazzjonijiet tal- 5 ta' Ġunju, 1995; l-arranġamenti li jinsabu fl-iskambju ta' ittri datat il- 31 ta' Marzu u t- 3 ta' April, 2000 (kollha applikati provviżorjament).) Taqsima 2 Minkejja t-Taqsima 1 ta' dan l-Anness, għaż-żoni li ma jkunux inklużi fid-definizzjoni ta' "territorju" fl-Artikolu 1 ta' dan il-Ftehim, il-ftehim fil-paragrafi (e) (Danimarka-Stati Uniti), (g) (Franza-Stati Uniti), u (v) (Renju Unit-Stati Uniti) ta' dik it-Taqsima għandhom ikomplu japplikaw, skond it-termini tagħhom. Taqsima 3 Minkejja l-Artikolu 3 ta' dan il-Ftehim, il-linji ta' l-ajru ta' l-Istati Uniti m'għandux ikollhom id-dritt li jipprovdu servizzi li jġorru biss merkanzija, li ma jkunux parti minn servizz li jaqdi lill-Istati Uniti, lejn jew minn punti fl-Istati Membri, ħlief lejn jew minn punti fir-Repubblika Ċeka, ir-Repubblika Franċiża, ir-Repubblika Federali tal-Ġermanja, il-Gran Dukat tal-Lussemburgu, Malta, ir-Repubblika tal-Polonja, ir-Repubblika tal-Portugall, u r-Repubblika tas-Slovakkja. Taqsima 4 Minkejja kwalunkwe dispożizzjoni oħra ta' dan il-Ftehim, din it-Taqsima għandha tapplika għat- trasport bl-ajru kombinat fi skedat u charter, bejn l-Irlanda u l-Istati Uniti b'effett mill-bidu ta' l-istaġun tax-Xitwa 2006/2007 ta' l-IATA sa tmiem l-istaġun tax-Xitwa 2007/2008 ta' l-IATA. a. (i) Kull linja ta' l-ajru ta' l-Istati Uniti u l-Komunità tista' topera 3 titjiriet diretti bejn l-Istati Uniti u Dublin għal kull titjira diretta li l-linja ta' l-ajru topera bejn l-Istati Uniti u Shannon. Dan id-dritt għal titjiriet diretti lejn jew minn Dublin għandhom ikunu bbażati fuq medja ta' operazzjonijiet tul il-perjodu transitorju intier ta' tliet staġuni. Titjira għandha titqies bħala titjira diretti lejn jew minn Dublin, jew titjira diretta lejn jew minn Shannon, skond l-ewwel punt tad-dħul fi, jew l-aħħar punt tat-tluq minn, l-Irlanda. (ii) Ir-rekwiżit li Shannon jiġi moqdi fis-subparagrafu (a)(i) ta' din it-Taqsima għandu jintemm jekk kwalunkwe linja ta' l-ajru tinawgura servizz kombinat fi skedat jew charter bejn Dublin u l-Istati Uniti, f'xi direzzjoni, mingħajr ma topera ta' l-inqas titjira waħda diretta lejn Shannon għal kull tliet titjiriet diretti lejn Dublin, kalkolati bħala medja fuq il-perijodu transitorju. b. Għal servizzi bejn l-Istati Uniti u l-Irlanda, il-linji ta' l-ajru Komunitarji jistgħu jaqdu biss lil Boston, New York, Chicago, Los Angeles, u 3 punti addizzjonali fl-Istati Uniti, li għandhom jiġu nnotifikati lill-Istati Uniti meta jintgħażlu jew jinbidlu. Dawn is-servizzi jistgħu joperaw permezz ta' punti intermedji fi Stati Membri oħrajn jew f'pajjiżi terzi. ċ. Il-code sharing għandu jiġi awtorizzat bejn l-Irlanda u l-Istati Uniti permezz ta' punti oħrajn fil-Komunità Ewropea biss. Arranġamenti oħra ta' code-sharing jiġu kkunsidrati abbażi ta' korteżija u reċiproċità. -------------------------------------------------- ANNESS 2 Dwar Il-Koperazzjoni fir-Rigward ta' Kwistjonijiet ta' Kompetizzjoni fl-Industrija tat-Trasport bl-Ajru Artikolu 1 Il-koperazzjoni kif stabbilita f'dan l-Anness għandha tiġi implimentata mid-Dipartiment tat-Trasport ta' l-Istati Uniti ta' l-Amerika u l-Kummissjoni tal-Komunitajiet Ewropej (minn hawn 'il quddiem imsejħa "il-Parteċipanti"), b'mod konsistenti mal-funzjonijiet rispettivi tagħhom fl-indirizzar ta' kwistjonijiet ta' kompetizzjoni fl-industrija tat-trasport bl-ajru li jinvolvu lill-Istati Uniti u l-Komunità Ewropea. Artikolu 2 Għan L-għan ta' din il-koperazzjoni huwa: 1. Li jiżdied il-fehim reċiproku ta' l-applikazzjoni mill-Parteċipanti tal-liġijiet, tal-proċeduri u tal-prattika taħt is-sistemi ta' kompetizzjoni rispettivi tagħhom sabiex tiġi mħeġġa l-kompetizzjoni fl-industrija tat-trasport bl-ajru; 2. Li jiġi ffaċilitat il-fehim bejn il-Parteċipanti dwar l-impatt ta' żviluppi fl-industrija tat-trasport bl-ajru fuq il-kompetizzjoni fis-suq internazzjonali ta' l-avjazzjoni; 3. Li jitnaqqas il-potenzjal għal konflitti fl-applikazzjoni tal-Parteċipanti tas-sistemi ta' kompetizzjoni rispettivi tagħhom għal ftehim u arranġamenti koperattivi oħrajn li għandhom impatt fuq is-suq transatlantiku; u 4. Li jiġu promossi approċċi regolatorji kompatibbli mal-ftehim u arranġamenti koperattivi oħrajn permezz ta' fehim aħjar tal-metodoloġiji, tekniki analitiċi li jinkludu d-definizzjoni tas-suq/swieq rilevanti u l-analiżi ta' l-effetti kompettitivi, u r-rimedji li l-Parteċipanti jużaw fir-reviżjonijiet ta' kompetizzjoni indipendenti rispettivi tagħhom. Artikolu 3 Definizzjonijiet Għall-fini ta' dan l-Anness, it-terminu "sistema ta' kompetizzjoni" ifisser il-liġijiet, proċeduri u prattika li jirregolaw l-eżerċizzju mill-Parteċipanti tal-funzjonijiet rispettivi tagħhom fir-reviżjoni tal-ftehim u arranġamenti koperattivi oħrajn fost il-linji ta' l-ajru fis-suq internazzjonali. Għall-Komunità Ewropea, dan jinkludi, iżda mhux limitat għal, l-Artikoli 81, 82, u 85 tat-Trattat li jistabbilixxi l-Komunità Ewropea u r-Regolamenti implimentattivi tagħhom skond l-imsemmi Trattat, kif ukoll kwalunkwe emenda tiegħu. Għad-Dipartiment tat-Trasport, dan jinkludi, iżda mhux limitat għal, it-Taqsimiet 41308, 41309, u 41720 tat-Titolu 49 tal-Kodiċi ta' l-Istati Uniti, u r-Regolamenti implimentattivi tiegħu u l-preċedenti legali stabbiliti konformement miegħu. Artikolu 4 Oqsma ta' Koperazzjoni Suġġett għall-kwalifiki fis-subparagrafi 1(a) u 1(b) ta' l-Artikolu 5, it-tipi ta' koperazzjoni bejn il-Parteċipanti għandhom jinkludu dan li ġej: (1) Laqgħat bejn ir-rappreżentanti tal-Parteċipanti, li għandhom jinkludu esperti tal-kompetizzjoni, fil-prinċipju fuq bażi semi-annwali, bil-għan li jiġu diskussi żviluppi fl-industrija tat-trasport bl-ajru, kwistjonijiet ta' politika dwar il-kompetizzjoni ta' interess reċiproku, u approċċi analitiċi għall-applikazzjoni tal-liġi tal-kompetizzjoni għall-avjazzjoni internazzjonali, b'mod partikolari fis-suq transatlantiku. Id-diskussjonijiet imsemmija hawn fuq jistgħu jwasslu għall-iżvilupp ta' fehim aħjar ta' l-approċċi rispettivi tal-Parteċipanti lejn kwistjonijiet ta' kompetizzjoni, inklużi fatturi komuni eżistenti u għal aktar kompatibbiltà f'dawk l-approċċi, b'mod partikolari fir-rigward ta' ftehim bejn it-trasportaturi. (2) Konsultazzjonijiet fi kwalunkwe waqt bejn il-Parteċipanti, permezz ta' ftehim reċiproku jew fuq it-talba ta' wieħed mill-Parteċipanti, sabiex tiġi diskussa kwalunkwe kwistjoni relatata ma' dan l-Anness, inklużi każijiet speċifiċi. (3) Kull Parteċipant jista', fid-diskrezzjoni tiegħu, jistieden rappreżentanti ta' awtoritajiet governattivi oħrajn sabiex jipparteċipaw kif xieraq fi kwalunkwe laqgħa jew konsultazzjoni li ssir skond il-paragrafi 1 jew 2 hawn fuq. (4) Notifiki f'waqthom tal-proċedimenti jew kwistjonijiet li ġejjin, li fil-ġudizzju tal-Parteċipant li jagħmel in-notifika jista' jkollhom implikazzjonijiet sinifikanti għall-interessi ta' kompetizzjoni tal-Parteċipant l-ieħor: a. Fir-rigward tad-Dipartiment tat-Trasport, (i) proċedimenti għar-reviżjoni ta' applikazzjonijiet għall-approvazzjoni ta' ftehim u arranġamenti koperattivi oħrajn fost il-linji ta' l-ajru li jinvolvu t-trasport internazzjonali bl-ajru, b'mod partikolari għall-immunità mill-anti-trust li tinvolvi l-linji ta' l-ajru organizzati taħt il-liġijiet ta' l-Istati Uniti u l-Komunità Ewropea, u (ii) r-riċezzjoni mid-Dipartiment tat-Trasport ta' ftehim ta' impriża konġunta skond it-Taqsima 41720 tat-Titolu 49 tal-Kodiċi ta' l-Istati Uniti; u b. Fir-rigward tal-Kummissjoni tal-Komunitajiet Ewropej, (i) proċedimenti għar-reviżjoni ta' ftehim u arranġamenti koperattivi oħrajn fost il-linji ta' l-ajru li jinvolvu t-trasport internazzjonali bl-ajru, b'mod partikolari għall-alleanza u ftehim koperattivi oħrajn li jinvolvu il-linji ta' l-ajru organizzati taħt il-liġijiet ta' l-Istati Uniti u l-Komunità Ewropea u (ii) l-konsiderazzjoni ta' eżenzjonijiet individwali jew globali mil-liġi tal-kompetizzjoni ta' l-Unjoni Ewropea; (5) Notifiki tad-disponibbiltà, u kwalunkwe kondizzjoni li tirregola dik id-disponibbiltà, ta' informazzjoni u data mogħtija lil Parteċipant, f'forma elettronika jew b'mod ieħor, li, fil-ġudizzju ta' dak il-Parteċipant, jistgħu ikollhom implikazzjonijiet sinifikanti għall-interessi ta' kompetizzjoni tal-Parteċipant l-ieħor, u (6) Notifiki ta' tali attivitajiet oħrajn relatati mal-politika dwar il-kompetizzjoni tat-trasport bl-ajru kif jista' jidher xieraq għall-Parteċipant li jagħmel in-notifika. Artikolu 5 Użu u Żvelar ta' Informazzjoni 1. Minkejja kwalunkwe dispożizzjoni oħra ta' dan l-Anness, l-ebda Parteċipant ma huwa mistenni li jipprovdi informazzjoni lill-Parteċipant l-ieħor jekk l-iżvelar ta' l-informazzjoni lill-Parteċipant li jagħmel it-talba: a. huwa pprojbit mil-liġijiet, mir-regolamenti jew mill-prattika tal-Parteċipant li jkollu l-informazzjoni; jew b. ikun inkompatibbli ma' l-interessi importanti tal-Parteċipant li jkollu l-informazzjoni. 2. Kull Parteċipant għandu safejn ikun possibbli jżomm il-kunfidenzjalità ta' kwalunkwe informazzjoni provduta lilu b'mod kunfidenzjali mill-Parteċipant l-ieħor taħt dan l-Anness u jopponi kwalunkwe applikazzjoni għall-iżvelar ta' tali informazzjoni lil parti terza li ma tkunx awtorizzata sabiex tirċievi l-informazzjoni mill-Parteċipant li qed jgħaddi l-informazzjoni. Kull Parteċipant għandu l-intenzjoni li jinnotifika lill-Parteċipant l-ieħor kull meta kwalunkwe informazzjoni proposta li tiġi skambjata f'diskussjonijiet jew bi kwalunkwe mod ieħor tista' tkun meħtieġa li tiġi żvelata fi proċediment pubbliku. 3. Fejn skond dan l-Anness xi Parteċipant jipprovdi informazzjoni fuq bażi kunfidenzjali lill-Parteċipant l-ieħor għall-finijiet speċifikati fl-Artikolu 2, dik l-informazzjoni għandha tintuża għal dik il-fini biss mill-Parteċipant li jirċeviha. Artikolu 6 Implimentazzjoni 1. Kull Parteċipant qed jaħtar rappreżentant sabiex ikun responsabbli għall-koordinazzjoni ta' l-attivitajiet stabbiliti taħt dan l-Anness. 2. Dan l-Anness, u l-attivitajiet kollha mwettqa minn Parteċipant konformement miegħu, huma a. maħsuba sabiex jiġu implimentati biss sa fejn huwa konsistenti mal-liġijiet, ir-regolamenti, u l-prattika kollha applikabbli għal dak il-Parteċipant; u b. maħsuba sabiex jiġu implimentati mingħajr preġudizzju għall-Ftehim bejn il-Komunitajiet Ewropej u l-Gvern ta' l-Istati Uniti ta' l-Amerika Rigward l-Applikazzjoni tal-Liġijiet tal-Kompetizzjoni tagħhom. -------------------------------------------------- ANNESS 3 Dwar Servizz ta' Trasport Akkwistat mill-Gvern ta' l-Istati Uniti Il-linji ta' l-ajru Komunitarji għandhom ikollhom id-dritt li jittrasportaw passiġġieri u merkanzija fuq titjiriet skedati u charter li għalihom dipartiment, aġenzija, jew strumentalità ċivili tal-Gvern ta' l-Istati Uniti (1) jakkwista t-trasport għalih innifsu jew fit-twettiq ta' arranġament li taħtu jsir ħlas mill-Gvern jew isir ħlas minn ammonti provduti għall-użu tal-Gvern, jew (2) jipprovdi t-trasport lejn jew għal pajjiż barrani jew organizzazzjoni internazzjonali jew organizzazzjoni oħra mingħajr rimborż, u dak it-trasport ikun (a) bejn kwalunkwe punt fl-Istati Uniti u kwalunkwe punt fi Stat Membru, ħlief - fir-rigward ta' passiġġieri biss - bejn punti li għalihom hemm fis-seħħ tariffa ta' kuntratt bejn żewgt ibliet, jew (b) bejn kwalunkwe żewġ punti barra mill-Istati Uniti. Dan il-paragrafu m'għandux japplika għat-trasport miksub jew iffinanzjat mis-Segretarju tad-Difiża jew is-Segretarju ta' dipartiment militari. -------------------------------------------------- ANNESS 4 Dwar Kwistjonijiet Addizzjonali Relatati mad-Dritt ta' Proprjetà, ma' l-Investiment u mal-Kontroll Artikolu 1 Id-Dritt ta' Proprjetà fuq Linji ta' l-Ajru ta' Parti 1. Id-dritt ta' proprjetà ta' ċittadini ta' Stat Membru jew Stati Membri fuq sehem ta' linja ta' l-ajru ta' l-Istati Uniti għandu jkun permess suġġett għal żewġ limitazzjonijiet. L-ewwel, id-dritt ta' proprjetà taċ-ċittadini barranin kollha fuq aktar minn 25 fil-mija ta' ishma bi dritt tal-vot ta' korporazzjoni huwa pprojbit. It-tieni, il-kontroll effettiv ta' linja ta' l-ajru ta' l-Istati Uniti minn ċittadini barranin huwa pprojbit ukoll. Suġġett għal-limitazzjoni ġenerali ta' 25 fil-mija fuq id-dritt ta' proprjetà f'idejn barranin fuq ishma bi dritt tal-vot: a. id-dritt ta' proprjetà ta' ċittadini ta' Stat Membru jew Stati Membri ta': i sa 25 fil-mija fuq ishma bi dritt tal-vot; u/jew ii sa 49,9 fil-mija fuq l-ishma totali ta' linja ta' l-ajru ta' l-Istati Uniti m'għandux jitqies, fih innifsu, li jikkostitwixxi kontroll ta' dik il-linja ta' l-ajru; u b. id-dritt ta' proprjetà ta' ċittadini ta' Stat Membru jew Stati Membri fuq 50 fil-mija jew aktar mit-total fuq l-ishma ta' linja ta' l-ajru ta' l-Istati Uniti m'għandux jiġi preżunt li jikkostitwixxi kontroll ta' dik il-linja ta' l-ajru. Tali dritt ta' proprjetà għandu jiġi kkunsidrat każ b'każ. 2. Id-dritt ta' proprjetà ta' ċittadini ta' l-Istati Uniti fuq linja ta' l-ajru Komunitarja għandu jkun permess suġġett għal żewġ limitazzjonijiet. L-ewwel, il-linja ta' l-ajru għandha tkun il-proprjetà ta' l-Istati Membri u/jew taċ-ċittadini ta' l-Istati Membri. It-tieni, il-linja ta' l-ajru għandha tkun effettivament kontrollata minn tali stati u/jew tali ċittadini. 3. Għall-finijiet tal-paragrafu (b) ta' l-Artikolu 4 u s-subparagrafu 1(b) ta' l-Artikolu 5 ta' dan il-Ftehim, membru ta' l-ECAA mid-data tal-firma ta' dan il-Ftehim u ċ-ċittadini ta' tali membru għandhom jiġu ttrattati bħala Stat Membru u ċ-ċittadini tiegħu, rispettivament. Il-Kumitat Konġunt jista' jiddeċiedi li din id-dispożizzjoni għandha tapplika għall-membri ġodda ta' l-ECAA u ċ-ċittadini tagħhom. 4. Minkejja l-paragrafu 2, il-Komunità Ewropea u l-Istati Membri tagħha jirriżervaw id-dritt li jillimitaw investimenti miċ-ċittadini ta' l-Istati Uniti fis-sehem tal-vot ta' linja ta' l-ajru Komunitarja magħmula wara l-firma ta' dan il-Ftehim għal livell ekwivalenti għal dak permess mill-Istati Uniti għal ċittadini barranin fil-linji ta' l-ajru ta' l-Istati Uniti, dment li l-eżerċizju ta' dak id-dritt ikun konsistenti mad-dritt internazzjonali. Artikolu 2 Id-Dritt ta' Proprjetà u l-Kontroll fir-rigward tal-Linji ta' l-Ajru ta' Pajjiżi Terzi 1. L-ebda Parti m'għandha teżerċita xi dritt disponibbli taħt l-arranġamenti tas-servizzi ta' l-ajru ma' pajjiż terz sabiex tirrifjuta, tirrevoka, tissospendi jew tillimita awtorizzazzjonijiet jew permessi għal kwalunkwe linja ta' l-ajru ta' dak il-pajjiż terz għar-raġuni li d-dritt sostanzjali ta' proprjetà fuq dik il-linja ta' l-ajru ikun tal-Parti l-oħra, taċ-ċittadini tagħha, jew tat-tnejn. 2. L-Istati Uniti m'għandha teżerċita ebda dritt disponibbli taħt l-arranġamenti tas-servizzi ta' l-ajru sabiex tirrifjuta, tirrevoka, tissospendi jew tillimita awtorizzazzjonijiet jew permessi għal kwalunkwe linja ta' l-ajru tal-Prinċipat ta' Liechtenstein, tal-Konfederazzjoni Svizzera, ta' membru ta' l-ECAA mid-data tal-firma ta' dan il-Ftehim, jew ta' kwalunkwe pajjiż fl-Afrika li jkun qed jimplimenta ftehim ma' l-Istati Uniti dwar servizzi ta' l-ajru Open-Skies mid-data tal-firma ta' dan il-Ftehim, għar-raġuni li l-kontroll effettiv ta' dik il-linja ta' l-ajru ngħata lil Stat Membru jew Stati Membri, liċ-ċittadini ta' tali stat jew stati, jew lit-tnejn. 3. Il-Kumitat Konġunt jista' jiddeċiedi li l-ebda Parti m'għandha teżerċita d-drittijiet imsemmija fil-paragrafu 2 ta' dan l-Artikolu fir-rigward tal-linji ta' l-ajru ta' pajjiż speċifiku jew pajjiżi speċifiċi. Artikolu 3 Kontroll tal-Linji ta' l-Ajru 1. Ir-regoli applikabbli fil-Komunità Ewropea dwar id-dritt ta' proprjetà u l-kontroll fir-rigward tat-trasportaturi bl-ajru Komunitarji huma attwalment stabbiliti fl-Artikolu 4 tar-Regolament tal-Kunsill (KEE) Nru 2407/92 tat- 23 ta' Lulju 1992 dwar liċenzjar ta' air carriers. Taħt dan ir-Regolament, ir-responsabbiltà għall-għoti ta' Liċenzja ta' l-Operat lil trasportatur bl-ajru Komunitarju hija ta' l-Istati Membri. L-Istati Membri japplikaw ir-Regolament 2407/92 skond ir-regolamenti u proċeduri nazzjonali tagħhom. 2. Ir-regoli applikabbli fl-Istati Uniti huma attwalment stabbiliti fit-Taqsimiet 40102(a)(2), 41102 u 41103 tat-Titolu 49 tal-Kodiċi ta' l-Istati Uniti (U.S.C.), li jirrikjedu li liċenzji għal "trasportatur bl-ajru" ta' l-Istati Uniti maħruġa mid-Dipartiment tat-Trasport, kemm jekk ċertifikat, eżenzjoni, jew liċenzja ta' l-ivvjaġġar, sabiex iwettaq "trasport bl-ajru" bħala trasportatur komuni, jistgħu jinżammu biss minn ċittadini ta' l-Istati Uniti kif definit fl-49 U.S.C §40102(a)(15). Dik it-Taqsima tirrikjedi li l-president u żewġ terzi mill-bord tad-diretturi u uffiċjali amministrattivi oħrajn ta' korporazzjoni jkunu ċittadini ta' l-Istati Uniti, li mill-inqas 75 fil-mija ta' l-istokk tal-vot ikun il-proprjetà ta' ċittadini ta' l-Istati Uniti, u li l-korporazzjoni tkun taħt il-kontroll effettiv ta' ċittadini ta' l-Istati Uniti. Ir-rekwiżit għandu jiġi sodisfatt inizjalment minn applikant, u jkompli jiġi sodisfatt minn linja ta' l-ajru ta' l-Istati Uniti li jkollha liċenzja. 3. Il-prattika segwita minn kull Parti fl-applikazzjoni tal-liġijiet u r-regolamenti tagħha hija esposta fl-Appendiċi ta' dan l-Anness. -------------------------------------------------- Appendiċi ta' l-Anness 4 1. Fl-Istati Uniti, huma meħtieġa determinazzjonijiet taċ-ċittadinanza għall-applikanti kollha tat-trasportaturi bl-ajru ta' l-Istati Uniti li japplikaw għal ċertifikat, eżenzjoni, jew liċenzja ta' l-ivvjaġġar. Applikazzjoni inizjali għal liċenzja tiġi ffajljata f'dokument pubbliku formali, u tiġi pproċessata "fuq ir-rekord" ma' preżentati, għall-fajl, mill-applikant u minn kwalunkwe parti interessata oħra. Id-Dipartiment tat-Trasport jagħti deċiżjoni finali permezz ta' Ordni bbażata fuq ir-rekord pubbliku formali tal-każ, inklużi d-dokumenti li għalihom ikun ingħata trattament kunfidenzjali. Każ dwar l-"adegwatezza kontinwa" jista' jiġi pproċessat b'mod informali mid-Dipartiment, jew jista' jiġi skedat għal proċeduri dokumentati simili għal dawk użati għall-applikazzjonijiet inizjali. 2. Id-determinazzjonijiet tad-Dipartiment jevolvu permezz ta' varjetà ta' preċedenti, li jirriflettu, fost ħwejjeġ oħra, in-natura li dejjem tinbidel tas-swieq finanzjarji u l-istrutturi ta' l-investiment u r-rieda tad-DOT (Dipartiment tat-Trasport) li jikkunsidra approċċi ġodda għall-investiment barrani li jkunu konsistenti mal-liġi ta' l-Istati Uniti. Id-DOT jaħdem ma' l-applikanti sabiex jikkunsidra l-forom proposti ta' investiment u sabiex jassistihom fit-tfassil ta' transazzjonijiet li jikkonformaw bis-sħiħ mal-liġi taċ-ċittadinanza ta' l-Istati Uniti, u l-applikanti jikkonsultaw b'mod regolari mal-persunal tad-DOT qabel ma jiffinalizzaw l-applikazzjonijiet tagħhom. F'kull waqt qabel ma jkun beda proċediment formali, il-persunal tad-DOT jista' jiddiskuti mistoqsijiet rigward kwistjonijiet taċ-ċittadinanza jew aspetti oħrajn tat-transazzjoni proposta u joffru suġġerimenti, fejn xieraq, rigward alternattivi li jkunu jippermettu li transazzjoni proposta tilħaq ir-rekwiżiti taċ-ċittadinanza. 3. Meta jkun qed jagħmel id-determinazzjonijiet tiegħu kemm inizjali kif ukoll kontinwa dwar iċ-ċittadinanza u l-adegwatezza, id-DOT jikkunsidra t-totalità taċ-ċirkostanzi li jinċidu fuq il-linja ta' l-ajru ta' l-Istati Uniti, u l-preċedenti tad-Dipartiment ippermettew il-konsiderazzjoni tan-natura tar-relazzjoni ta' l-avjazzjoni bejn l-Istati Uniti u l-pajjiż(i) ta' oriġini ta' kwalunkwe investitur barrani. Fil-kuntest ta' dan il-Ftehim, id-DOT jitratta investimenti minn ċittadini ta' l-UE ta' l-inqas b'mod favorevoli daqs kemm jitratta investimenti minn ċittadini ta' msieħba, bilaterali jew multilaterali, f'sistema Open-Skies. 4. Fl-Unjoni Ewropea, il-paragrafu 5 ta' l-Artikolu 4 tar-Regolament 2407/92 jipprevedi li l-Kummissjoni Ewropea, waqt li taġixxi fuq talba ta' Stat Membru, għandha teżamina l-konformità mar-rekwiżiti ta' l-Artikolu 4 u tieħu deċiżjoni jekk meħtieġ. Fit-teħid ta' tali deċiżjonijiet il-Kummissjoni għandha tiżgura l-konformità mad-drittijiet proċedurali rikonoxxuti bħala l-prinċipji ġenerali tad-dritt Komunitarju mill-Qorti Ewropea tal-Ġustizzja, inkluż id-dritt tal-partijiet interessati li jinstemgħu fi żmien xieraq. 5. Fl-applikazzjoni tal-liġijiet u r-regolamenti tagħha, kull Parti għandha tiżgura li kwalunkwe transazzjoni li tinvolvi investiment f'waħda mil-linji ta' l-ajru tagħha miċ-ċittadini tal-Parti l-oħra tingħata konsiderazzjoni ġusta u mingħajr dewmien. -------------------------------------------------- ANNESS 5 Dwar Konċessjonijiet (Franchising) u Marki (Branding) 1. Il-linji ta' l-ajru ta' kull Parti m'għandhomx jiġu preklużi milli jidħlu f'arranġamenti ta' konċessjoni (franchising) jew ta' branding, inklużi kondizzjonijiet relatati mal-protezzjoni ta' marki (brands) u ma' materji operattivi, dment li: huma jikkonformaw, b'mod partikolari, mal-liġijiet u r-regolamenti applikabbli dwar il-kontroll; l-abbiltà tal-linja ta' l-ajru li teżisti barra mill-konċessjoni ma titqiegħedx f'periklu; l-arranġament ma jirriżultax fl-involviment ta' linja ta' l-ajru barranija f'operazzjonijiet ta' kabotaġġ; u jkun hemm konformità mar-regolamenti applikabbli, bħad-dispożizzjonijiet dwar il-protezzjoni tal-konsumatur, inklużi dawk rigward l-iżvelar ta' l-identità tal-linja ta' l-ajru li topera s-servizz. Dment li dawk ir-rekwiżiti jintlaħqu, relazzjonijiet ta' negozju mill-qrib u arranġamenti koperattivi bejn il-linji ta' l-ajru ta' kull Parti u negozji barranin huma permissibbli, u kull wieħed mill-aspetti individwali li ġejjin, fost l-oħrajn, ta' arranġament ta' konċessjoni jew ta' branding minnu nnifsu ma jqajjimx, ħlief f'ċirkostanzi eċċezzjonali, kwistjonijiet ta' kontroll: a) l-użu u l-wiri ta' marka jew trademark speċifika ta' konċessur (franchisor), inklużi dispożizzjonijiet dwar iż-żona ġeografika li fiha l-marka jew trademark tista' tintuża; b) il-wiri tal-kuluri u l-logo tad-ditta tal-konċessur fuq l-inġenju ta' l-ajru tar-riċevitur tal-konċessjonarju (franchisee), inkluż il-wiri ta' tali marka, trademark, logo jew identifikazzjoni simili b'mod prominenti fuq l-inġenju ta' l-ajru tiegħu u fuq l-uniformijiet tal-persunal tiegħu; ċ) l-użu u l-wiri tal-marka, tat-trademark jew tal-logo fuq jew flimkien mal-faċilitajiet u t-tagħmir tal-konċessjonarju fl-ajruport; d) iż-żamma ta' standards ta' servizz tal-konsumatur maħsuba għall-finijiet ta' kummerċjalizzazzjoni; e) iż-żamma ta' standards ta' servizz tal-konsumatur maħsuba għall-protezzjoni ta' l-integrità tal-marka tal-konċessjoni; f) il-provvediment għall-ħlasijiet tal-liċenzji fuq termini kummerċjali standard; g) il-provvediment għall-parteċipazzjoni fi programmi frequent flyer, inkluża l-akkumulazzjoni ta' benefiċċji; u h) il-provvediment fil-ftehim ta' konċessjoni jew ta' branding għad-dritt tal-konċessur jew tal-konċessjonarju li jtemm l-arranġament u jirtira l-marka, dment li ċ-ċittadini ta' l-Istati Uniti jew l-Istati Membri jibqa' jkollhom kontroll tal-linja ta' l-ajru ta' l-Istati Uniti jew tal-Kommunità, rispettivament. 2. L-arranġamenti ta' konċessjoni u ta' branding huma indipendenti minn, iżda jistgħu jeżistu flimkien ma', arranġament ta' code-sharing li jkun jeħtieġ li ż-żewġ linji ta' l-ajru jkollhom l-awtorità meħtieġa mill-Partijiet, kif previst fil-paragrafu 7 ta' l-Artikolu 10 ta' dan il-Ftehim. -------------------------------------------------- Dikjarazzjoni Konġunta Ir-rappreżentanti ta' l-Istati Uniti u tal-Komunità Ewropa u l-Istati Membri tagħha kkonfermaw li l-Ftehim dwar it-Trasport bl-Ajru inizjalat fi Brussel fit- 2 ta' Marzu 2007 u previst li jiġi ffirmat fit- 30 ta' April 2007 għandu jiġi awtentikat f'lingwi oħra, kif previst permezz ta' skambji ta' ittri, qabel l-iffirmar tal-Ftehim, jew permezz ta' deċiżjoni tal-Kumitat Konġunt, wara l-iffirmar tal-Ftehim. Din id-Dikjarazzjoni Konġunta hija parti integrali mill-Ftehim dwar it-Trasport bl-Ajru. Għall-Istati Uniti: +++++ TIFF +++++ Data: 18 ta' April 2007 Għall-Komunità Ewropa u l-Istati Membri tagħha: ad referendum +++++ TIFF +++++ Data: 18 ta' April 2007 -------------------------------------------------- MEMORANDUM TA' KONSULTAZZJONIJIET 1. Id-delegazzjonijiet li jirrappreżentaw il-Komunità Ewropea u l-Istati Membri tagħha u l-Istati Uniti ta' l-Amerika ltaqgħu fi Brussel is- 27 ta' Frar – it- 2 ta' Marzu 2007, sabiex itemmu n-negozjati ta' ftehim komprensiv dwar it-trasport bl-ajru. Il-listi tad-delegazzjonijiet jidhru bħala Anness A. 2. Id-delegazzjonijiet laħqu qbil ad referendum dwar, u inizjalaw it-test ta', Ftehim (il-"Ftehim", mehmuż bħala l-Anness B). Id-delegazzjonijiet bi ħsiebhom jippreżentaw l-abbozz tal-Ftehim lill-awtoritajiet rispettivi tagħhom għall-approvazzjoni bil-għan li dan jidħol fis-seħħ fil-futur qarib. 3. Fir-rigward tal-paragrafu 2 ta' l-Artikolu 1, id-delegazzjonijiet affermaw li d-definizzjoni ta' "trasport bl-ajru" kienet tinkludi kull forma ta' servizz bl-ajru tat-tip charter. Barra minn hekk, huma nnotaw li r-referenza għall-ġarr "offrut lill-pubbliku" ma kinitx tippreġudika r-riżultat tad-diskussjonijiet li għaddejjin dwar il-kwistjoni tad-dritt frazzjonali ta' proprjetà. 4. Fir-rigward tal-paragrafu 5 ta' l-Artikolu 1, id-delegazzjoni ta' l-UE nnotat li taħt id-dritt Komunitarju titjiriet bejn l-Istati Membri huma kkunsidrati bħala titjiriet intra-Komunitarji. 5. Fir-rigward tal-paragrafu 6 ta' l-Artikolu 1, id-delegazzjoni ta' l-UE nnotat li xejn f'dan il-Ftehim ma jolqot id-distribuzzjoni tal-kompetenzi bejn il-Komunità Ewropea u l-Istati Membri tagħha li jirriżultaw mit-Trattat li jistabbilixxi l-Komunità Ewropea. 6. Id-delegazzjoni ta' l-UE kkonfermat li t-territorji barranin li għalihom japplika t-Trattat li jistabbilixxi l-Komunità Ewropea huma: id-dipartimenti extra-Ewropej ta' Franza (il-Guadeloupe, il-Martinique, ir-Reunion, il-Guyane), l-Azores, il-Madeira u l-Gżejjer Kanarji. 7. Bi tweġiba għal mistoqsija mid-delegazzjoni ta' l-Istati Uniti, id-delegazzjoni ta' l-UE affermat li, taħt il-leġislazzjoni Komunitarja Ewropea, linja ta' l-ajru Komunitarja għandha tirċievi kemm l-AOC tagħha kif ukoll il-liċenzja ta' l-operat tagħha mill-pajjiż li fih hija għandha l-post prinċipali ta' negozju tagħha. Barra dan, l-ebda linja ta' l-ajru ma jista' jkollha AOC jew liċenzja ta' l-operat minn aktar minn pajjiż wieħed. 8. Fir-rigward tal-paragrafi 1, 3 u 5 ta' l-Artikolu 3, il-paragrafu 3 ta' l-Artikolu 1 ta' l-Anness 4 u l-paragrafu 2 ta' l-Artikolu 2 ta' l-Anness 4, u bi tweġiba għal mistoqsija mid-delegazzjoni ta' l-Istati Uniti, id-delegazzjoni ta' l-UE fissret li mid-data tal-firma tal-Ftehim il-membri ta' l-Ispazju Komuni Ewropew għall-Avjazzjoni jinkludu, minbarra l-Istati Membri tal-Komunità Ewropea, ir-Repubblika ta' l-Albanija, il-Bosnja u Ħerzegovina, ir-Repubblika tal-Kroazja, ir-Repubblika ta' l-Islanda, dik li qabel kienet ir-Repubblika Jugoslava tal-Maċedonja, ir-Repubblika tal-Montenegro, ir-Renju tan-Norveġja, ir-Repubblika tas-Serbja u l-Missjoni ta' Amministrazzjoni Temporanja tan-Nazzjonijiet Uniti fil-Kosovo. 9. Bi tweġiba għal mistoqsija mid-delegazzjoni ta' l-UE, id-delegazzjoni ta' l-Istati Uniti fissret li l-pajjiżi li ġejjin qegħdin jimplimentaw il-ftehim ma' l-Istati Uniti dwar is-servizzi bl-ajru Open-Skies mid-data tal-firma tal-Ftehim: il-Burkina Faso, ir-Repubblika tal-Kap Verde, ir-Repubblika tal-Kamerun, ir-Repubblika taċ-Ċad, ir-Repubblika tal-Gabon, ir-Repubblika tal-Gambja, ir-Repubblika tal-Gana, ir-Repubblika Demokratika Federali ta' l-Etjopja, ir-Repubblika tal-Liberja, ir-Repubblika tal-Madagaskar, ir-Repubblika ta' Mali, ir-Renju tal-Marokk, ir-Repubblika tan-Namibja, ir-Repubblika Federali tan-Niġerja, ir-Repubblika tas-Senegal, ir-Repubblika Unita tat-Tanzanija u r-Repubblika ta' l-Uganda. Id-delegazzjoni ta' l-Istati Uniti indikat ukoll li kien bi ħsiebha titratta l-linji ta' l-ajru tar-Repubblika tal-Kenja bl-istess mod bħal-linji ta' l-ajru ta' l-istati li jimplimentaw ftehim dwar servizzi bl-ajru Open-Skies għall-finijiet tal-paragrafu 2 ta' l-Artikolu 2 ta' l-Anness 4. 10. Fir-rigward ta' l-Artikolu 4, id-delegazzjoni ta' l-Istati Uniti nnotat li d-Dipartiment tat-Trasport kien jeħtieġ lil kwalunkwe trasportatur bl-ajru barrani li jkun qed jipprova jikseb awtorità sabiex jopera s-servizzi skond il-Ftehim sabiex jindika l-awtorità responsabbli li tkun ħarġet l-AOC u l-liċenzja ta' l-operat tiegħu, u b'hekk jagħmilha ċara liema awtorità hija responsabbli għas-sikurezza, is-sigurtà u s-superviżjoni regolatorja oħra tat-trasportatur. 11. Għall-finijiet ta' l-Artikolu 8, "awtoritajiet responsabbli" tirriferi, minn naħa waħda, għall-Amministrazzjoni Federali ta' l-Avjazzjoni ta' l-Istati Uniti u, min-naħa l-oħra, għall-awtoritajiet tal-Komunità Ewropea u/jew l-Istati Membri li jkollhom ir-responsabbiltà għall-ħruġ jew il-validazzjoni taċ-ċertifikati u l-liċenzji msemmija fil-paragrafu 1 jew għaż-żamma u l-amministrazzjoni ta' l-istandards u r-rekwiżiti tas-sikurezza msemmija fil-paragrafu 2, kif rilevanti għall-materja in kwistjoni. Barra minn hekk, fejn ikunu meħtieġa konsultazzjonijiet skond il-paragrafu 2, l-awtoritajiet responsabbli għandhom jiżguraw l-inklużjoni fil-konsultazzjonijiet ta' kwalunkwe awtorità territorjali jew reġjonali li, b'liġi jew b'regolament jew fil-prattika, qegħda teżerċita r-responsabbiltà għas-superviżjoni tas-sikurezza rilevanti għall-materja in kwistjoni. 12. Fir-rigward ta' l-Artikolu 9, id-delegazzjonijiet affermaw li, sa kemm huwa prattikabbli, il-Partijiet bi ħsiebhom jiżguraw l-ogħla livell possibbli ta' koperazzjoni dwar miżuri proposti ta' sigurtà sabiex tiġi minimizzata t-theddida u jittaffew il-konsegwenzi potenzjalment avversi ta' kwalunkwe miżura ġdida. Id-delegazzjonijiet innotaw ukoll li l-mezzi msemmija fil-paragrafu 7 ta' l-Artikolu 9 huma disponibbli sabiex jiġu kkunsidrati miżuri alternattivi għar-rekwiżiti ta' sigurtà attwali u proposti, b'mod partikolari id-Djalojgu tal-Politika dwar is-Sigurtà tal-Fruntieri u t-Trasport u l-Grupp ta' Koperazzjoni UE-Stati Uniti dwar is-Sigurtà tat-Trasport. Barra minn dan, id-delegazzj